Berjalan di tengah laut terus jadi tarikan di Pulau Pangkor
Oleh SHAMSUL KAMAL AMARUDIN

22 Januari 2023, 4:04 pm
LUMUT – Fenomena air surut yang membolehkan orang ramai berjalan dari Pantai Teluk Nipah ke Pulau Giam terus menjadi tarikan pengunjung ke Pulau Pangkor.
Kejadian air surut yang terjadi beberapa hari dalam setahun itu berlaku hari ini menyebabkan pengunjung berpusu-pusu mengambil kesempatan merasai suasana berjalan di tengah laut ke Pulau Giam pada jarak kira-kira 400 meter.
Orang ramai mulai menyeberangi lautan kira-kira pukul 10 pagi iaitu ketika air laut berada pada paras 0.01 meter dan memperlihatkan beting pasir selebar kira-kira satu meter, seolah-olah seperti jambatan yang menghubungkan kawasan pantai menuju ke pulau tersebut.
Difahamkan, paras air surut paling rendah tahun ini berlaku selama dua hari iaitu hari ini dan esok iaitu pada paras buku lali orang dewasa untuk tempoh masa kurang dua jam.
Ketua Balai Bomba dan Penyelamat Pulau Pangkor, Muhammad Shukur Jamaludin berkata, beliau bersama 11 anggota bomba bertugas mengawasi keadaan itu di laut dan di darat dibantu beberapa agensi lain termasuk Persatuan Rekreasi Pangkor atau lebih dikenali sebagai ‘beach boy’.
Fenomena air surut menjadi tarikan pengunjung ke Pulau Pangkor. – Foto MEDIA SOSIAL
Jelasnya, pasukan itu melakukan pengawasan di lokasi tersebut sejak semalam sehingga Rabu ini iaitu tempoh air laut surut dalam beberapa masa tertentu, bagi mengelak kejadian tidak diingini.

“Bilangan pengunjung yang menyeberangi ke Pulau Giam hari ini didapati lebih ramai berbanding tahun lalu, justeru pihak kami mengambil langkah lebih berwaspada dalam aspek keselamatan,” katanya ketika dihubungi hari ini.
Menurutnya, dengan keadaan cuaca mendung dan hujan mulai turun, pihaknya telah mengarahkan pengunjung untuk segera kembali ke pantai lebih awal dari tempoh ditetapkan sebelum ini sebagai langkah berjaga-jaga.
Jelasnya, tiada sebarang kejadian tidak diingini sepanjang fenomena tersebut dengan orang ramai mematuhi setiap arahan ditetapkan. – KOSMO! ONLINE


‘Topless’ bersukan sahaja, bukan untuk tontonan awam – Alif Satar
Oleh MOHD. HAIKAL ISA

22 Januari 2023, 3:33 pm
PETALING JAYA – Selebriti versatil, Alif Satar kekal dengan pendirian tidak terlibat dengan sebarang perkara di luar norma dalam filem sensasi, Pulau yang kecoh diperkatakan.
Alif atau nama lengkapnya, Muhammad Alif Mohd Satar berkata, sebagai anak seni yang ‘bersih’ daripada kontroversi murahan, dia hanya menjalankan tanggungjawab berlakon dalam filem terbabit tanpa melanggar prinsipnya.
“Pengarah ada minta saya lakonkan adegan tak sesuai dengan reputasi dan saya katakan ‘tidak’.
“Saya tak boleh dan ada benda yang kita ‘adjust’ (ubah). Kalau ‘topless’ (tak berbaju) untuk adegan mandi laut, saya cakap ‘no’. Artis lain, itu terpulang mereka dan saya tak kisah.
“Kalau tengok poster filem tersebut, sayalah orang yang paling ‘overdressed’. ‘Topless’ untuk bersukan macam saya sertai Ironman. Bukan untuk tontonan awam,” katanya kepada Kosmo! Online, baru-baru ini.
Sebagai seorang Muslim, Alif bertegas, cukup sedar batas-batas yang perlu dijaga demi mengelakkan perihal berbaur fitnah dan melanggar sensitiviti agama.
“Mestilah (ada pendirian). Kita orang Islam. Sebelum kerja, kita baca skrip teliti apa semua.

“Walaupun karakter yang kita mainkan dalam filem tiada kena-mengena dengan ‘who I am as a person’ (siapa diri saya sebenar dalam kehidupan realiti).
“Contoh semasa saya berlakon dengan Ummi Nazeera dalam Risik Pada Hati. Orang marah terhadap watak, padahal dalam kehidupan sebenar, saya bukan macam tu pun (ketawa).
ALIFF & THE LOCOS mempertaruhkan lagu Anugerah Terindah pada AJL37 yang akan berlangsung pada 12 Februari bulan hadapan. – SADDAM YUSOFF
“Akan ada banyak pendapat tapi saya seorang pelakon profesional. Kalau tak selesa nak buat, saya terus cakap kepada pengarah yang saya tak nak buat.
“Orang lain, mereka punya pasal. Saya pun tak nak hakimi. Siapa saya nak menghakimi orang. Saya letakkan kepada pihak produksi bagaimana nak promosikan filem ini. Itu tugas mereka,” ujarnya lagi.
Tambahnya, soal keputusan sama ada Pulau akan ditayangkan ataupun perlukan pemotongan babak, semua itu terpulang kepada pihak bertanggungjawab seperti Perbadanan Kemajuan Filem Nasional Malaysia (Finas) dan Lembaga Penapis Filem (LPF).
“Kalau orang kecam dan berasakan benda (filem) ini tak sepatutnya keluar, itu saya serahkan kepada pihak yang bertanggungjawab macam Finas, LPF, produser ataupun pelakon terlibat menjayakan babak diperkatakan ramai,” katanya.
Terdahulu, filem Pulau terbitan WebTVAsia dengan kerjasama My Way Pictures dan Filmforce Studio arahan Euho mencetuskan polemik apabila trailer dimuat baik mengandungi adegan panas, selain menampilkan pelakon wanita berbikini. – KOSMO! ONLINE


Lelaki serah diri kes pengedar mati dipukul
Oleh ISKANDAR SHAH MOHAMED

22 Januari 2023, 2:33 pm
KUALA LANGAT – Seorang lelaki menyerah diri selepas dicari polis sebelum ini berhubung kes pengedar dadah yang mati dipukul, sebelum ini.
Lelaki berusia 20-an itu ditahan kira-kira pukul 11 malam, Khamis lalu selepas menyerah diri di Ibu Pejabat Polis Daerah (IPD) Kuala Langat.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, semakan mendapati suspek tidak mempunyai rekod lampau dan kini direman selama enam hari.
“Soal siasat awal mendapati lelaki itu tidak mengaku terlibat dalam kes berkenaan.
“Kita sedang giat mengesan suspek lain yang terlibat dan kes disiasat mengikut Seksyen 302 Kanun Keseksaan,” katanya ketika dihubungi hari ini.
Kosmo! Online sebelum ini melaporkan cubaan seorang lelaki mengedar dadah di sekitar daerah Kuala Langat berakhir dalam keadaan tragis apabila dia mati dipukul menggunakan objek keras, Isnin lalu.

Lelaki berusia 32 tahun itu disahkan meninggal dunia selepas dirawat selama lima hari di Hospital Tengku Ampuan Rahimah (HTAR) Klang, dekat sini.
Susulan itu, dua lelaki yang merupakan pengawal keselamatan berusia 31 dan 40 tahun ditangkap sekitar Banting antara 13 dan 16 Januari lalu. – KOSMO! ONLINE


Budak enam tahun maut, kereta terbabas rempuh pokok
Oleh MUHAMMAD AYMAN GHAFFA

22 Januari 2023, 2:03 pm
RANTAU PANJANG – Seorang kanak-kanak lelaki maut apabila kereta yang dipandu bapanya terbabas sebelum merempuh sebatang pokok di Jalan Lubok Stol di sini semalam.
Dalam kejadian kira-kira pukul 10.30 pagi itu, mangsa, Muhammad Hud Afkar Mohd. Khairi, 6, meninggal dunia semasa menerima rawatan di Unit Kecemasan, Hospital Universiti Sains Malaysia (HUSM), Kubang Kerian dekat sini.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, siasatan awal mendapati, kereta jenis Perodua Myvi dipandu bapa kanak-kanak itu bersama ibu dan adiknya berusia empat tahun sedang dalam perjalanan dari arah Lalang Pepuyu menghala ke Rantau Panjang.
Menurutnya, semasa tiba di lokasi kejadian, kereta tersebut dipercayai hilang kawalan akibat permukaan jalan licin semasa hujan sebelum terbabas dan merempuh sebatang pokok.
Keadaan kereta dipandu bapa mangsa yang terbabas sebelum merempuh sebatang pokok.
“Kanak-kanak itu dibawa ke HUSM, Kubang Kerian sebelum disahkan meninggal dunia kira-kira pukul 7.19 malam.
“Ibu bapa mangsa yang masing-masing berusia 32 tahun patah kaki dan luka ringan manakala adiknya lelakinya turut patah kaki kiri. Kesemua mangsa yang selamat dirawat di Hospital Raja Perempuan Zainab II, Kota Bharu,” katanya dalam satu kenyataan hari ini.

Tambah Mohd. Nasaruddin, kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Teruja sambut ‘orang baru’ sempena Tahun Baharu Cina
Oleh MOHD SHARKAWI LONDING

22 Januari 2023, 2:44 pm
JOHOR BAHRU – Pengalaman keguguran sebelum ini terubat apabila pasangan muda menyambut kehadiran ‘orang baru’ dalam keluarga mereka pada hari istimewa.
Pasangan akauntan ini, George Chang Foh Chun, 31, dan isteri tercinta, Emily Lim Wan Yin, 29, menyambut kelahiran bayi lelaki pada 2.07 pagi di Hospital Pakar KPJ Puteri di sini.
Istimewanya, bayi sulung yang dijangka lahir 26 Januari lahir beberapa hari lebih awal pada sambutan Tahun Baharu Cina.
“Gembira sangat, tak sangka lahir pada Tahun Baharu Cina, tapi kami ada bercakap mengenainya.
“Semoga kelahirannya di tahun arnab ini adalah simbol umur panjang, keamanan dan kemakmuran dalam budaya Cina,” katanya ketika ditemui di sini hari ini.
Bayi lelaki dilahirkan secara normal oleh Doktor Pakar Obstetrik dan Ginekologi, Dr. Ding Kec Chuan.

Hospital Pakar KPJ Puteri merekodkan dua kelahiran pada Tahun Baharu Cina, hari ini.
Sementara itu, buat pasangan Rizal Razali, 33, dan Nor Atiqah Mohd Isa, 30, menyambut kelahiran anak ketiga.
Pasangan juruteknik dan jururawat itu berkata, jangkaan kelahiran anaknya tepat pada hari ini disambut oleh Doktor Pakar O&G, Dr. Laila Shikh A Rahman pada jam 8.31 pagi secara normal. – KOSMO! ONLINE


Piala Dunia: Peluang Malaysia cipta sejarah baharu
Oleh MUHAMMAD ZUHAILY BADLISHAH

22 Januari 2023, 2:30 pm
BHUBANESWAR – Pemain tengah skuad hoki negara, Meor Muhammad Azuan Hassan tidak mahu mensia-siakan peluang keemasan untuk melayakkan diri ke suku akhir dalam kempen Piala Dunia Hoki 2023.
Malaysia kini selangkah sahaja lagi untuk mengesahkan tempat sebagai lapan pasukan terbaik dunia jika berjaya menumbangkan Sepanyol, No.8 dunia, pada aksi cross over di Stadium Kalinga pada pukul 7 petang ini.
Justeru, Meor, 28, berharap mereka mengambil kesempatan terbaik ketika ini tanpa perlu menunggu edisi Piala Dunia seterusnya yang akan berlangsung di Amstelveen, Belanda dan Wavre, Belgium pada 2026.
“Kami betul-betul bersedia untuk lawan Sepanyol sebab peluang ini cuma datang sekali. Piala Dunia empat tahun sekali, sayang kalau kami tak ambil peluang.
“Mustahil kalau nak tunggu empat tahun lagi. Perlawanan dengan Sepanyol ini ibarat hidup atau mati buat kami. Sekurang-kurangnya kami mahu cipta sejarah sendiri untuk rekod akan datang,” katanya.
Pemain berasal dari Perak itu percaya Malaysia, No.9 dunia, mempunyai peluang untuk menewaskan Sepanyol memandangkan kedua-dua pasukan cuma dipisahkan satu anak tangga dalam ranking dunia.

“Peluang 50-50 buat kami menentang Sepanyol tetapi kami boleh menang kalau ambil peluang. Jadi kami kena ambil kelebihan ini kerana peluang cuma datang sekali,” jelas Meor.
Jika berjaya menewaskan Sepanyol hari ini, Speedy Tigers akan menempah pertemuan dengan pasukan ranking pertama dunia, Australia di suku akhir pada Selasa ini. – KOSMO! ONLINE


Shiha Zikir setuju AJL37 libatkan juri luar negara
Oleh MOHD. HAIKAL ISA

22 Januari 2023, 2:29 pm
PETALING JAYA – Ingin melihat industri muzik tanah air terus maju, finalis Anugerah Juara Lagu ke-37 (AJL37), Shiha Zikir menyambut baik sekiranya kerusi juri edisi kali ini turut diisi karyawan dari luar negara.
Shiha atau nama sebenarnya, Nurshiha Mohd. Zikir berpandangan, perkara tersebut mampu memberi suntikan baharu buat acara berprestij yang diberi jolokan sebagai ‘Grammy Malaysia’.
“Saya tidak mempunyai masalah jika itu dilakukan. Mungkin 36 edisi terdahulu, orang tengok begitu sahaja.
“Bukan soal juri sahaja, kalau kita ambil seseorang daripada luar masuk, cuba dengar dan tengok macam mana. Mungkin akan jadi suntikan baharu yang kita mungkin terlepas pandang selama ini.
“Macam lagu Aewo, lolos ke AJL36 tapi tak menang. Orang banyak cakap lagu itu biasa sahaja.
“Di peringkat antarabangsa, ramai pula yang puji sampai menang trofi Pop Asia Terbaik pada InterContinental Music Awards (ICMA) 2021 di Amerika Syarikat,” katanya kepada Kosmo! Online.
SHIHA akan bertanding pada AJL37 menerusi lagu Irama ciptaan Firdaus Rahmat, Iqie Hug dan John Jeeves. – SADDAM YUSOFF
Bagaimanapun, Shiha, 36, juga tidak menafikan Malaysia sebuah industri kecil yang perlukan banyak anjakan jika ingin bersaing atau berada seiring dengan negara luar.

“Mereka peringkat dunia. Mereka mampu buat banyak benda. Kita (Malaysia) kecil.
“Bagi saya, tidak mengapalah. Kalau melibatkan orang (juri) luar, lagi bagus,” ujarnya.
Shiha yang mempertaruhkan lagu berjudul Irama pada AJL37 kali ini akan bersaing dengan nama-nama besar, seperti Ernie Zakri (Korban), Aina Abdul (Terus Hidup), Naim Daniel (Mainan), Joe Flizzow (Satu Malam Di Temasik dan Khai Bahar (Sengsara).
Turut bersaing, Alif Satar & The Locos, Dayang Nurfaizah & Amir Masdi (Debu), Shila Amzah & Liza Hanim (Bahagiakan Dia), Marsha Milan (Kembali Terang), Iman Troye (Nang) dan Noki & MK (Payung Pelangi)
AJL37 diacarakan Sherry Alhadad dan Jihan Muse akan bersiaran secara langsung dari Axiara Arena, Bukit Jalil pada 12 Februari 2023 pukul 9 malam menerusi TV3. – KOSMO! ONLINE


Empat pemancing terkandas diselamatkan APMM
Oleh LUQMAN RIDHWAN MOHAMED NOR

22 Januari 2023, 3:50 pm
LUMUT – Seramai empat pemancing yang terkandas di Pulau Pangkor di sini akibat kerosakan enjin bot pancing dinaiki diselamatkan Agensi Penguatkuasaan Maritim Malaysia (APMM) Perak tengah malam tadi.
Pengarah Maritim Negeri Perak, Kepten Maritim Mohd. Hambali Ya’kup berkata, pihaknya menerima aduan daripada orang awam berkenaan perkara tersebut pada pukul 9.35 malam sebelum bergegas ke lokasi bagi menjalankan operasi bantuan aset terhadap bot pancing itu.
Katanya, kesemua pemancing berkenaan ditemui anggota APMM di kedudukan 1.1 batu nautika timur laut perairan pulau berkenaan.
“Keempat-empat mangsa ketika ditemui memaklumkan bot yang dinaiki mereka mengalami kerosakan enjin ketika melakukan aktiviti memancing di perairan berkenaan.
“Sehubungan itu, bot pancing ditunda oleh bot peronda APMM ke jeti berdekatan bagi tujuan pembaikan. Sejurus bot pancing berkenaan berjaya dibaiki oleh anggota peronda, bot diiringi ke jeti Kampung Permatang, Manjung,” katanya dalam satu kenyataan di sini hari ini.
Mohd. Hambali berkata, keempat-empat mangsa warga tempatan berumur lingkungan 32 hingga 70 tahun itu dilaporkan selamat dan dalam keadaan stabil ketika tiba di jeti berkenaan.

“APMM mengucapkan ribuan terima kasih atas kerjasama yang diberikan oleh komuniti nelayan melalui aduan pantas yang dibuat.
“Orang ramai boleh melaporkan sebarang maklumat atau kecemasan di laut dengan menghubungi Pusat Operasi Maritim Negeri Perak di talian 05-6838737 atau MERS 999 untuk maklum balas segera,” katanya. – KOSMO! ONLINE


Pekerja ladang sawit hilang terjatuh jeti
Oleh ISKANDAR SHAH MOHAMED

22 Januari 2023, 3:42 pm
KUALA LANGAT – Seorang lelaki warga emas dilaporkan hilang selepas dipercayai terjatuh ke laut di jeti awam Tanjung Sepat di sini, sejak kelmarin.
Mangsa, S. Muniandy, 63, disedari hilang kira-kira pukul 11 pagi selepas motosikal, pakaian dan seliparnya ditemui di hujung jeti tersebut oleh anaknya sendiri.
Pengarah Maritim Selangor, Kepten Maritim V. Siva Kumar berkata, berdasarkan siasatan mendapati mangsa merupakan pekerja ladang kelapa sawit dilihat kali terakhir berkemeja biru muda dan berseluar pendek coklat.
“Operasi mencari dan menyelamat (SAR) mangsa telah diaktifkan sejak semalam dan pencarian diteruskan pagi ini dengan bantuan Jabatan Bomba dan Penyelamat Malaysia (JBPM), Angkatan Pertahanan Awam (APM) dan komuniti nelayan setempat.
“Kita turut menghantar bantuan di darat bagi pemantauan di sekitar pesisir pantai Tanjung Sepat,” katanya dalam kenyataan hari ini.
Motosikal mangsa yang ditemui di kawasan jeti tersebut.
Beliau menambah, Pangkalan Hadapan Carilamat (PHC) turut ditubuhkan di Jeti Maritim Awam Tanjung Sepat.

“Justeru, orang ramai yang mempunyai sebarang maklumat boleh menghubungi Pusat Operasi Maritim Negeri Selangor di talian 03-31760627 atau MERS 999 untuk tindakan lanjut,” katanya. – KOSMO! ONLINE


Hujan berterusan, angin kencang, laut bergelora sehingga 25 Januari
Oleh SITI A'ISYAH SUKAIMI

22 Januari 2023, 2:28 pm
PETALING JAYA – Luruan monsun di rantau negara yang dijangka berlaku sehingga 26 Januari ini berpotensi menghasilkan hujan berterusan di timur Semenanjung, Sabah dan Sarawak dalam tempoh tersebut.
Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, sehubungan itu MetMalaysia telah mengemas kini amaran hujan berterusan di kawasan berkenaan berkuat kuasa sehingga 25 Januari.
“Sementara itu, ribut petir dan hujan lebat berserta angin kencang juga dijangka berlaku di pedalaman dan barat Semenanjung, tengah Sarawak serta pedalaman Sabah pada sebelah petang dan malam dalam tempoh ramalan.
“Amaran angin kencang dan laut bergelora bagi perairan Laut China Selatan berkuat kuasa sehingga 25 Januari,” katanya pada hantaran Facebook MetMalaysia hari ini.
Mengulas lanjut, orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE


Piala Dunia: Sepanyol sedia cabar Malaysia
Oleh MUHAMMAD ZUHAILY BADLISHAH

22 Januari 2023, 2:55 pm
BHUBANESWAR – Pengalaman dimiliki ketua jurulatih Sepanyol, Maximiliano Caldas menjadi taruhan pasukan ranking kelapan dunia itu berdepan Malaysia pada aksi cross over Piala Dunia Hoki 2023 di Stadium Kalinga petang ini.
Pengendali berusia 49 tahun itu adalah individu yang membimbing Belanda ketika membelasah skuad hoki negara 7-0 dalam aksi peringkat kumpulan pada Piala Dunia 2018 sebelum pasukannya muncul naib juara edisi tersebut.
Disebabkan itu, Caldas yang berasal dari Buenos Aires, Argentina berkeyakinan tinggi beliau mampu melakar kejayaan sama ke atas Malaysia biarpun membariskan skuad termuda dalam edisi kali ini
“Saya tidak mahu mengulas mengenai Malaysia kerana itu adalah tugas jurulatih mereka. Saya percaya ia akan menjadi satu perlawanan yang sukar kerana ini adalah aksi cross over.
“Kami tidak sabar bertemu pasukan yang berdisiplin dengan struktur pertahanan yang bagus. Sama ada menang atau kalah, mereka tetap bermain dengan permainan tersendiri.
“Namun, saya percaya dengan kemampuan para pemain. Ini adalah satu perlawanan yang menarik dan kami sudah bersedia menghadapi cabaran ini,” katanya selepas sesi latihan Sepanyol di Stadium Kalinga semalam.

Sebagai rekod, Red Sticks mara ke peringkat cross over sebagai pasukan ketiga terbaik Kumpulan D menerusi kemenangan 5-1 ke atas Wales dan dua kekalahan iaitu 0-2 kepada India dan 0-4 terhadap England. – KOSMO! ONLINE


Keluarga Cina buat ‘kelainan’ makan besar Tahun Baharu Cina di kedai mamak
Oleh KOSMO!

22 Januari 2023, 1:05 pm
PETALING JAYA – Makan besar sempena Tahun Baharu Cina kebiasaannya dibuat di rumah atau di restoran dan hotel, namun berbeza dengan satu keluarga Cina ini yang meraikannya di kedai mamak.
Menerusi Facebook Ulasan Apek Cina atau nama sebenarnya Tai Zee How semalam, dia memuat naik gambar bersama ahli keluarganya makan besar sempena Tahun Baharu Cina di sebuah warung mamak difahamkan di Kedah.
“Makan malam besar di warung mamak. Tak perlu tempah, tak perlu sesak, tak perlu tahan jerit ‘yum seng’, makanan sedap. Makan malam besar Tionghoa adalah untuk penyatuan keluarga sebelum Tahun Baharu Cina.
“Ini Malaysia, warisi kebudayaan Tionghoa pun boleh campurkan unsur-unsur ‘ke-Malaysia-an’. Bukan semua kena ikut Tanah Besar China. Semoga kalian sihat dan bahagia,” katanya pada hantaran tersebut.
Perkongsian gambar itu telah menerima pelbagai reaksi daripada pengikutnya termasuk ada yang memuji kerana menyambut perayaan tersebut secara sederhana.
“Ringkas dan sangat bermakna. Itu yang terbaik, bersederhana itu tanda syukur dengan cara tersendiri. Selamat Tahun Baharu Cina,” kata Izzet Siti Norazmiza meninggalkan komen.

“Terbaik bro. Sekarang kita sudah jadi rakyat perpaduan. Tak kira bangsa dan agama, kita rakyat Malaysia mesti bersatu padu. Kita mahu negara kita Malaysia aman damai,” ujar Md. Dali Lam. – KOSMO! ONLINE


Masyarakat Tionghoa hidupkan suasana di Tokong Mek
Oleh AIMUNI TUAN LAH

22 Januari 2023, 1:33 pm
GUA MUSANG – Tokong Swee Nyet Keung yang dipercayai berusia lebih 600 tahun di Kampung Pulai di sini tetap menjadi lokasi tumpuan orang ramai meskipun cuaca hujan sempena sambutan Tahun Baharu Cina hari ini.
Tokong yang dikenali sebagai Tokong Mek itu meriah dengan kehadiran masyarakat Tionghoa yang datang untuk upacara agama dan bergambar kenangan.
Sebelum ini, tokong tersebut ditutup selama dua tahun daripada sebarang aktiviti keagamaan untuk mematuhi arahan prosedur operasi standard (SOP) Covid-19 yang ditetapkan kerajaan.
Seorang pengunjung, Leong Mee Yee, 45, berkata, sambutan Tahun Baharu Cina tahun ini lebih meriah selepas dua tahun perayaan itu disambut secara sederhana susulan pandemik Covid-19.
Katanya, dia yang bekerja di Singapura sudah dua tahun tidak dapat balik ke kampung halaman untuk beraya bersama keluarga.
“Saya tiba semalam selepas menempuh kesesakan lalu lintas terutamanya di Bentong, Pahang.

“Cuaca hujan di daerah ini hujan sejak semalam, namun saya tidak melepaskan peluang berkunjung ke Tokong Mek untuk berdoa bersama ahli keluarga lain,” katanya ketika ditemui Kosmo! hari ini.
Seorang lagi pengunjung, A. Shohael, 30, berkata, selepas dua tahun, ini merupakan kali pertama dia bersama isterinya yang berketurunan Tionghoa merayakan Tahun Baharu Cina bersama keluarga mentuanya di sini.
Katanya, mereka berkunjung ke Tokong Mek yang merupakan tarikan pelancongan di daerah ini sebelum melakukan aktiviti ziarah keluarga dan teman rapat. – KOSMO! ONLINE


‘Ahli Parlimen, menteri nak jadi kaya berhenti politik, jadi peniaga’ – PM
Oleh AZMI NORDIN

22 Januari 2023, 1:45 pm
KUALA LUMPUR – Semua pihak diminta untuk segera menghentikan budaya serta fahaman ‘masuk politik untuk kaya’, tegas Perdana Menteri, Datuk Seri Anwar Ibrahim.
Beliau berkata, beberapa ketetapan sudah diberikan kepada barisan Kabinet dan jika ingin kestabilan perlu menghindarkan diri daripada rasuah bagi mendapat kepercayaan rakyat.
“Kalau nak kaya, kena berniaga dan jadi ahli perniagaan. Kalau nak jadi menteri dan jadi kaya, mereka kena keluar sebagai menteri.
“Sebab kalau orang masuk politik dan nak jadi kaya, negara akan rosak,” katanya, hari ini.
Beliau berkata demikian selepas menghadiri majlis sambutan Tahun Baharu Cina anjuran Dewan Perhimpunan Cina Kuala Lumpur dan Selangor, hari ini.
Turut hadir isteri Perdana Menteri, Datuk Seri Dr. Wan Azizah Wan Ismail, Menteri Sains dan Teknologi, Chang Lih Kang dan Presiden Gerakan, Datuk Seri Dominic Lau. – KOSMO! ONLINE


Jumlah bintang boleh dilihat dengan mata kasar semakin berkurang
Oleh KOSMO!

22 Januari 2023, 2:00 pm
LONDON – Bilangan bintang yang boleh dilihat oleh manusia dengan mata kasar telah berkurangan secara mendadak sepanjang dekad yang lalu, lapor Badan Penyiaran British (BBC).
Kedaan itu berpunca daripada fenomena ‘Skyglow’ iaitu cahaya yang dipancarkan secara langsung ke atmosfera melalui debu atau molekul gas, yang menyebabkan terjadinya cahaya berwarna jingga.
Fenomena itu juga wujud disebabkan oleh pencahayaan buatan dan kecerahan cahaya tersebut telah meningkat setiap tahun sejak 2011.
Seorang saintis dari Pusat Penyelidikan Jerman untuk Geosains, Dr. Christopherf Kyba berkata: “Pandangan kami terhadap bintang adalah ia semakin menghilang”.
Kyba dan pasukannya menerbitkan penemuan itu dalam jurnal Science. Ia merupakan kesimpulan ahli-ahli astronomi amatur dan saintis selama 12 tahun yang keluar pada waktu malam untuk mengira jumlah bintang di langit.
Para saintis berkata, seorang kanak-kanak yang dilahirkan di kawasan yang mana terdapat 250 bintang pada waktu malam mungkin akan melihat kurang daripada 100 bintang di lokasi sama 18 tahun kemudian. – Agensi


Wang dalam bank lesap dicuri anak ketika terlantar sakit
Oleh KOSMO!

22 Januari 2023, 1:00 pm
BANGKOK – Seorang wanita berumur 83 tahun menerima wang ganti rugi sebanyak 207 juta baht (RM27.17 juta) selepas duit yang disimpan di sebuah bank di Bangkok dicuri anak perempuannya sendiri, lapor laman berita The Nation semalam.
Mahkamah Sivil Phra Khanong membuat keputusan itu dengan bank tersebut, empat pekerjanya termasuk timbalan pengurus cawangan serta anak perempuan wanita berkenaan didapati mencuri 250 juta baht (RM32.82 juta) daripada akaun banknya ketika dia terlantar sakit.
Wanita tersebut, Huai Sriwirat, memfailkan kes di mahkamah pada November 2019 dengan menuduh bank itu, empat pekerja dan anak keduanya, Mawadee Sriwirat memalsukan dokumen untuk memindahkan wang daripada akaun bank miliknya.
Semasa ibunya sakit tenat, Mawadee dilaporkan mengubah syarat mengeluarkan wang daripada akaun Huai di dua cawangan bank dengan bantuan kakitangan, demikian menurut tuntutan mahkamah. – Agensi


PKS akan diberi pengkhususan dalam Bajet 2023
Oleh AZMI NORDIN

22 Januari 2023, 12:53 pm
KUALA LUMPUR – Pengkhususan terhadap industri perusahaan kecil dan sederhana (PKS) antara hala tuju utama di dalam Bajet 2023 yang akan dibentangkan 24 Februari ini.
Perdana Menteri, Datuk Seri Anwar Ibrahim berkata, keunikan industri itu yang menjadi majoriti di dalam bidang perusahaan perlu diberi penumpuan.
Katanya, banyak peniaga mengalami kerugian besar serta ‘gulung tikar’ sepanjang dua tahun Malaysia menghadapi pandemik Covid-19.
“Malaysia ini unik, kekuatan ekonomi terbesar (mewakili) konglomerat adalah kecil, (manakala) PKS besar.
“Dalam belanjawan 24 Februari ini, saya akan beri keutamaan supaya PKS akan ditingkatkan kerana sudah dua tahun Covid-19 dan menghadapi Perintah Kawalan Pergerakan terpanjang di dunia.
“Tumpuan di dalam belanjawan melibatkan sudut teknologi, perkhidmatan dan industri agro. Saya harap akan diberi sokongan (dalam usaha ini),” katanya.

Beliau berkata demikian ketika berucap pada majlis sambutan Tahun Baharu Cina anjuran Dewan Perhimpunan Cina Kuala Lumpur dan Selangor, hari ini. – KOSMO! ONLINE.


EPL: Peluang Manchester City buru kedudukan Arsenal
Oleh KOSMO

22 Januari 2023, 12:30 pm
MANCHESTER – Manchester City kini berada dalam keadaan terbaik termasuk jeneral padang mereka, Kevin De Bruyne bagi menghadapi Wolverhampton Wanderers di Etihad malam ini.
Bagaimanapun, pengendalinya, Pep Guardiola memberi ingatan kepada pemainnya supaya mencontohi keinginan Arsenal yang berjaya mempamerkan aksi luar biasa untuk memimpin carta Liga Perdana Inggeris.
Peluang menentang pasukan di kelompok bawahan wajar dimanfaatkan bagi merapatkan jurang mata dengan Arsenal memandangkan pesaing itu berdepan tugasan lebih getir bertemu Manchester United.
“Penyokong kami juga perlu beri tekanan kepada pemain dan meminta sesuatu yang lebih lagi daripada pasukan. Saya mahukan reaksi daripada semua orang, bukan sahaja pemain, tetapi secara keseluruhan.
“Adakah kamu fikir kami mampu kejar mata diraih Arsenal dengan cara kami bermain. Tidak mungkin. Kami mahu kalahkan Arsenal, tetapi jika kami bermain seperti ini, mereka akan kecewakan kami,” katanya merujuk kepada prestasi anak buahnya ketika menang 4-2 ke atas Tottenham Hotspurs, awal pagi kelmarin.
Sementara itu, penjaga gol City, Ederson masih percaya kemampuan rakan sepasukannya, Erling Haaland dan menafikan penyerang sedang berdepan detik sukar untuk kembali menemui sentuhan terbaik.

“Haaland sudah tunjukkan apa yang dia lakukan ketika bersama Borussia Dortmund dan sudah tentu apabila dia tiba di sini, kami akan katakan dia akan terus jaringkan gol.
“Ramai yang katakan jaringan dilakukannya adalah terlalu mudah, tetapi semua itu tidak benar. Kedudukannya ketika berada dalam padang cukup hebat dan dia adalah penyerang yang kami mahukan,” jelasnya. – AGENSI


Jangan tukar-tukar hukum, fatwa – Ahmad Zahid
Oleh TUAN NURHIDAYAH TUAN AB.GHANI

22 Januari 2023, 1:17 pm
KUALA LUMPUR – “Kalau dia buat sedekah, kalau kita bagi kira rasuah”.
Demikian kata Timbalan Perdana Menteri, Datuk Seri Ahmad Zahid Hamidi ketika ditanya media berkenaan pengagihan yang diperkatakan oleh Presiden Pas, Tan Sri Abdul Hadi Awang.
“Ulama jangan tukar-tukar hukum mahupun fatwa.
“Akhirnya, ulama politik tidak akan dihormati rakyat terutamanya orang Islam,” ujarnya pada majlis sambutan Tahun Baharu Cina 2023 yang dianjurkan MCA di Dewan San Choon, pagi tadi.
Semalam, Abdul Hadi yang juga Ahli Parlimen Marang mempertahan pengagihan wang oleh segelintir individu kepada pengundi ketika Pilihan Raya Umum ke-15 (PRU15) dengan mendakwa ia adalah sedekah.
Beliau dipetik berkata, pemberian itu adalah hak orang awam yang ingin memberikan sumbangan.

Abdul Hadi berkata demikian ketika diminta mengulas lanjut langkah UMNO Terengganu memfailkan petisyen pilihan raya bagi mencabar keputusan PRU15 di tiga kerusi Parlimen iaitu Marang, Kuala Terengganu dan Kemaman yang dimenangi calon Pas. – KOSMO! ONLINE


Sebahagian besar MA63 diselesaikan – PM
Oleh AZMI NORDIN

22 Januari 2023, 1:25 pm
KUALA LUMPUR – Sebahagian besar perkara utama dalam Perjanjian Malaysia 1963 (MA63) berjaya diselesaikan.
Perdana Menteri, Datuk Seri Anwar Ibrahim berkata, hal berkenaan penting supaya kerajaaan dilihat serius menunaikan janji dalam perjanjian tersebut.
Kata beliau, perkara itu merangkumi pelantikan wakil dalam Ahli Lembaga di Lembaga Hasil Dalam Negeri (LHDN).
Jelas beliau, turut ditambah bantuan pendidikan dan infrastruktur kesihatan serta peruntukan perbelanjaan tahunan kepada Sabah dan Sarawak.
“Pertama, (soal) perbelanjaan semuanya termasuk RM10 juta (kepada) dan RM20 juta kepada sekolah. Jadi sekarang ini kita perturunkan pelaksanaan di peringkat negeri di bawah Jabatan Kerja Raya (JKR) negeri dengan tentunya syarat pengawasan dan peraturan kewangan yang ketat serta dipantau Kementerian Kewangan.
“Kemudian wakil Sabah dan Sarawak dalam LHDN, jadi saya telah luluskan.

“Ketiga soal peruntukan tahunan ada dalam perjanjian itu. Selama ini Sarawak dapat RM16 juta, jadi bagi dia tak munasabah sumbangan perbelanjaan. Oleh itu kita buat ada beberapa format peraturan yang meningkatkan kepada RM300 juta setahun (yang mana) itu tertakluk kepada perincian perjanjian,” katanya kepada pemberita.
Beliau berkata demikian selepas menghadiri majlis sambutan Tahun Baharu Cina anjuran Dewan Perhimpunan Cina Kuala Lumpur dan Selangor, hari ini.
Terdahulu, dalam ucapannya, Anwar berkata, sebahagian besar perkara yang dapat diselesaikan itu adalah hasil dukungan semangat perpaduan semua parti yang membentuk Kerajaan Persekutuan dalam mencari penyelesian secara bersama.
Katanya, oleh kerana semangat perpaduan ada bersama, sebahagian besar daripada isu MA63 telah berjaya selesaikan. – KOSMO! ONLINE


Capaian sistem e-Pharmacist bermasalah ditutup sementara – KKM
Oleh EDDY AQMAL MOHAMED HAMIDI

22 Januari 2023, 1:54 pm
PUTRAJAYA – Kementerian Kesihatan (KKM) akan menutup sementara capaian kepada sistem e-Pharmacist bagi memberi ruang kepada pasukan teknikal teknologi komunikasi maklumat (ICT) KKM menilai dan menangani masalah teknikal yang berlaku.
KKM menerusi satu kenyataan berkata, insiden gangguan pada capaian sistem tersebut telah dikesan setelah menerima aduan daripada calon yang memohon.
“Sistem e-Pharmacist digunakan untuk membuat pemilihan penempatan latihan siswazah bagi Pegawai Farmasi Gred UF41 yang mula dibuka pada 19 Januari lalu.
“Sehubungan masalah pada capaian tersebut, KKM telah mengarahkan tindakan segera diambil bagi mengenal pasti isu gangguan teknikal ini,” kata kenyataan itu hari ini.
Tambah kenyataan tersebut, antara isu yang dikenal pasti adalah calon tidak dapat mengakses ke sistem pada waktu yang ditetapkan mengakibatkan individu tersebut lewat serta tidak dapat memilih penempatan latihan siswazah lebih awal.
“Capaian ke sistem juga perlahan (lagging) mengakibatkan calon terpaksa menunggu lama untuk melengkapkan proses penempatan selain terdapat isu calon yang berjaya memilih penempatan di suatu fasiliti melebihi had slot latihan siswazah yang ditetapkan.

“KKM difahamkan, ketika ini terdapat seramai 627 calon yang telah ditawarkan pelantikan dan perlu memilih penempatan latihan siswazah pada sesi kali ini,” katanya.
Sehubungan itu, KKM membuat keputusan untuk menutup sementara capaian ke sistem berkenaan bagi menangani situasi itu secara berhemah dan berlaku adil kepada semua calon yang memohon.
“KKM akan membuka semula sistem e-Pharmacist pada tarikh baharu iaitu 30 Januari 2023 (Isnin) pukul 12 tengah hari sehingga 1 Februari 2023 (Rabu), manakala tarikh melapor diri bagi mengikuti Program Transformasi Minda (PTM) masih dikekalkan pada 13 Februari depan.
“KKM menyeru agar semua calon yang terlibat dapat bersabar dan mengakses semula sistem ini pada tarikh yang ditetapkan,” ujarnya.
Sementara itu, tinjauan yang dilakukan ke atas capaian tersebut mendapati terdapat memo yang dipaparkan memaklumkan bahawa semua calon yang telah memilih penempatan dan berjaya menjana surat tawaran dan perjanjian kontrak sebelum ini adalah terbatal dan perlu membuat permohonan semula pada tarikh baharu yang telah ditetapkan. – KOSMO! ONLINE


PRN: PH-BN belum muktamad bahagi kerusi
Oleh ISWAN SHAFIQ ISA

23 Januari 2023, 11:01 pm
SEBERANG PERAI – Pembahagian kerusi antara Pakatan Harapan (PH) dan Barisan Nasional (BN) untuk Pilihan Raya Negeri (PRN) yang melibatkan enam buah negeri masih belum dimuktamadkan.
Perdana Menteri, Datuk Seri Anwar Ibrahim berkata, bagaimanapun beliau tidak akan menghalang pimpinan daripada kedua-dua buah parti gabungan itu untuk mengadakan perbincangan di peringkat negeri buat masa ini.
Ditanya mengenai jangkaan bilakah pembahagian tersebut boleh dimuktamadkan, beliau yang juga Pengerusi PH tidak dapat memberi kepastian.
“Kalau boleh cadang tarikh kepada saya (untuk memuktamadkan pembahagian kerusi), bolehlah saya segerakan,” katanya ketika menghadiri Majlis Kenduri Rakyat Bersama Perdana Menteri Malaysia di Galeri Pejuang Cherok Tokun, di sini malam ini.
Dalam pada itu, Anwar menyifatkan keputusan Pas untuk menetapkan sendiri tarikh PRN khususnya di tiga buah negeri yang ditadbir oleh mereka iaitu Kedah, Terengganu dan Kelantan sebagai bukan urusannya.
“Itu hak mereka (untuk tentukan). Hak masing-masing dan dia (kena) rujuk dengan SPR (Suruhanjaya Pilihan Raya). Jadi, bukan urusan saya. Cuma, kos mengadakan (PRN) secara berasingan itu tentu akan jauh meningkat,” ujar beliau. – KOSMO! ONLINE


[VIDEO] Noorkhiriah terbabas motosikal ketika penggambaran
Oleh KOSMO!

23 Januari 2023, 9:58 pm
PETALING JAYA- Pelakon serba boleh, Noorkhiriah dilaporkan mengalami kemalangan kecil selepas terbabas ketika penggambaran sebuah drama hari ini.
Bagaimanapun pemilik nama Noorkhiriah Ahmad Shapie, 44, itu hanya mengalami kecederaan ringan di tangan kanannya selepas kemalangan tersebut.
Melalui satu video yang tular ketika ini, Noorkhiriah dilihat menunggang motosikal jenis Modenas Kriss berwarna hijau ketika penggambaran dilakukan di satu lokasi yang tidak dinyatakan.
Kemudian motosikal yang dinaikinya terbabas dan seterusnya melanggar sebuah kereta jenis Nissan Almera di hadapan rumah yang dijadikan lokasi penggambaran itu.
Pengguna media sosial turut mendoakan pelakon wanita kesukaan ramai itu untuk segera sembuh dan dihindari sebarang musibah selepas ini.
“Kau semua boleh Khiriah, kau berlakon apa pun menjadi. Semoga segera sembuh dan dipermudahkan segala urusan selepas ini,” unar Zura Yusof.

“Aku ingatkan masih berlakon, rupanya betul-betul berlaku. Kelas Khiriah ni sampai orang tak perasan berlakon atau tidak.
“Jaga diri awak, jangan terlalu aktif sangat. Kami sayang pelakon macam awak,” jelas Zharif Mohamad. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Timbalan Ketua Setiausaha kerajaan Jepun dimarahi ibu kerana seluk poket seluar
Oleh KOSMO!

23 Januari 2023, 9:00 pm
TOKYO – Timbalan Ketua Setiausaha Kabinet Jepun, Seiji Kihara, mendedahkan bahawa beliau dimarahi ibunya kerana berdiri sambil kedua-dua tangan menyeluk poket seluar ketika Perdana Menteri, Fumio Kishida bercakap kepada wartawan di Washington baru-baru ini, lapor akhbar The Mainichi kelmarin.
Kihara mendedahkan di laman YouTube bahawa ibunya melihat komen-komen di internet yang menyatakan tingkah laku tersebut telah memalukan ibu bapanya.
“Saya malu. Jahit poket anda,” kata ibunya.
Bagaimanapun, Kihara berkata, beliau sememangnya gemar meletakkan tangannya di dalam poket dan berjalan sambil berfikir.
Menurutnya, ketika kejadian itu, dirinya sedang memikirkan tentang hubungan  baik antara Jepun dan Amerika Syarikat (AS).
Adegan itu dirakam dalam video yang disiarkan oleh akhbar Asahi Shimbun di laman Twitter sekali gus menarik sejumlah komen di media sosial baru-baru ini.

Ada netizen memberikan komen bahawa Kihara mempunyai gaya yang berlebihan berbanding Perdana Menteri dan perbuatan menyeluk poket tersebut telah melanggar adab. – AGENSI


Op Selamat: 1,727 kenderaan kemalangan pada hari ke-5
Oleh AZMI NORDIN

23 Januari 2023, 7:44 pm
PETALING JAYA – Hari kelima Op Selamat ke-19 mencatatkan sebanyak 1,445 kemalangan di seluruh negara sempena cuti perayaan Tahun Baharu Cina, semalam.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, jumlah kemalangan itu melibatkan sebanyak 1,724 kenderaan pelbagai jenis.
Katanya, jumlah tertinggi mengikut statistik kenderaan terlibat dalam kemalangan jalan raya menunjukkan kereta mencatatkan 75.99 peratus iaitu sebanyak 1,310 buah.
“Diikuti pacuan empat roda mencatatkan 13.34 peratus daripada jumlah keseluruhan iaitu sebanyak 230 buah terlibat kemalangan di seluruh negara, semalam.
“Jenis kenderaan selebihnya terdiri dari motosikal sebanyak 17 buah, bas (11), van (sembilan), teksi (dua) dan sebuah ambulans turut terlibat dalam kemalangan,” katanya dalam kenyataan hari ini.
Terdahulu media melaporkan, seramai 58 individu maut dalam tempoh empat hari sejak Op Selamat ke-19 dikuatkuasakan di seluruh negara.

Jumlah berkenaan berdasarkan statistik di seluruh negara bermula 18 hingga 21 Januari membabitkan sebanyak 52 kemalangan maut sepanjang tempoh terbabit. -KOSMO! ONLINE


PM ziarah sahabat lama hidap angin ahmar
Oleh SITI NUR MAS ERAH AMRAN

23 Januari 2023, 8:10 pm
SEBERANG PERAI – Perdana Menteri, Datuk Seri Anwar Ibrahim menziarahi sahabatnya, Datuk Mohammed Yussof Abd Latiff, 84, di Kampung Banggol, Kepala Batas di sini petang tadi.
Anwar yang ditemani isteri, Datuk Seri Dr Wan Azizah Wan Ismail tiba di kediaman Mohammed Yussof pukul 5.51 petang.
Beliau meluangkan masa kira-kira 30 minit bertanya khabar dan berkesempatan minum petang bersama bekas Yang Dipertua Angkatan Belia Islam Malaysia (ABIM) Pulau Pinang itu.
Mohammed Yusof yang juga bekas Ahli Dewan Undangan Negeri (ADUN) Sungai Dua ternyata teruja dengan kehadiran sahabat lamanya yang pernah bersama-sama aktif berjuang dalam ABIM pada tahun 1970-an.
Beliau yang diserang angin ahmar bahagian kanan tubuhnya sejak 30 tahun lalu berkata, kesudian Anwar menzirahinya amat dihargai.
“Saya bersyukur kerana ingatan masih kuat, bak kata orang sini ‘tak gelong lagi’, jadi boleh bersembang macam biasa.

“Beliau (Anwar) sempat berpesan kepada saya supaya selalu bersabar dan sentiasa mengingati Allah SWT malah kita sebagai orang Islam perlu ingat, dari Allah kita datang dan KepadaNya jua kita kembali
“Saya doakan beliau akan terus berkhidmat untuk kita semua kerana kebijaksanaan beliau diperlukan semua terutamanya dunia Islam, Insya Allah,” katanya ketika ditemui pemberita di sini hari ini.
Mohammed Yusof juga adalah bekas pengetua pertama Sekolah Menengah Kebangsaan Agama Al Irshad dan memegang jawatan itu daripada tahun 1977 sehingga 1983.
Selain itu, beliau turut memegang jawatan sebagau ADUN Sungai Dua dari tahun 1990 sehingga 1995.  – KOSMO! ONLINE


Pulau Pinang terima peruntukan lebih jika terbukti ketinggalan – PM
Oleh ISWAN SHAFIQ ISA

23 Januari 2023, 11:40 pm
SEBERANG PERAI – Kerajaan bersedia menimbang cadangan untuk memberi peruntukan yang lebih kepada Pulau Pinang pada pembentangan semula Bajet 2023 bulan depan.
Perdana Menteri, Datuk Seri Anwar Ibrahim berkata, Pulau Pinang mungkin diberi perhatian jika terbukti negeri itu agak ‘ketinggalan’ dari segi peruntukan meskipun terdapat kekangan dari segi pendapatan dan perbelanjaan negara ketika ini.
“Sama juga macam saya kata di Sabah dan Sarawak. Memang ada kekurangan besar kerana peruntukan untuk Pulau Pinang itu (digunakan) untuk (membangunkan) infrastruktur besar.
“(Sebaliknya), di Sabah dan Sarawak itu, ia (peruntukan) termasuk (untuk membina) prasarana kecil, klinik, hospital, perumahan rakyat, sekolah-sekolah daif…itu harus kita beri tumpuan,” katanya ketika menghadiri Majlis Kenduri Rakyat Bersama Perdana Menteri Malaysia di Galeri Pejuang Cherok Tokun, di sini malam ini.
Terdahulu, beliau ditanya mengenai kemungkinan Pulau Pinang akan menerima peruntukan lebih pada pembentangan semula Bajet 2023 memandangkan negeri ini merupakan antara penyumbang terbesar cukai untuk negara ketika ini. – KOSMO! ONLINE


Teknologi AI hasilkan imej ‘manusia terakhir’ di Bumi
Oleh KOSMO!

23 Januari 2023, 8:00 pm
LONDON – Satu imej menyeramkan yang dihasilkan oleh teknologi kepintaran buatan (AI) mendedahkan ramalan wajah manusia terakhir di Bumi, lapor akhbar The Sun semalam.
Set imej tersebut menggambarkan bukan sahaja manusia terakhir tetapi sungai yang dipenuhi darah, ‘gua kematian’ dan permulaan Perang Dunia Pertama.
Setiap imej kelihatan realistik dengan cara tersendiri yang menjadikannya lebih menyeramkan.
Ilustrasi manusia terakhir di Bumi pula menunjukkan seorang lelaki yang lebih tua dan kulitnya kelihatan berkedut dengan matanya merah serta berair.
Imej AI itu telah dikongsi di laman TikTok untuk tatapan, dan seorang penggunanya yang dikenali sebagai The AI Drawing memberi keterangan pada gambar berkenaan.
“Yang mana satu yang paling menakutkan?” soalnya.

Klip video itu mendapat 74,000 tanda suka dan lebih daripada 200 komen dengan ramai orang menyatakan setiap imej kelihatan asli. – Agensi


Berang kahwin ‘senyap’ punca dua isteri bekas jurulatih gaduh
Oleh ISKANDAR SHAH MOHAMED

23 Januari 2023, 9:15 pm
SHAH ALAM – Berang berkahwin tanpa pengetahuan dipercayai punca pergaduhan dua isteri bekas jurulatih bola sepak kebangsaan di sebuah restoran di daerah ini, awal pagi tadi.
Ketua Polis Daerah Shah Alam, Asisten Komisioner Mohd. Iqbal Ibrahim berkata, seorang wanita yang juga isteri kedua itu tampil membuat laporan polis sejurus kejadian berkenaan, pukul 2.18 pagi.
Katanya, suspek yang merupakan isteri pertama dipercayai menarik rambut pengadu di dalam restoran tersebut.
“Ia kemudian membawa kepada pergaduhan dan pertengkaran di luar premis. Siasatan awal mendapati punca pergaduhan akibat suspek tersindir dengan kenyataan pengadu dalam sebuah program dan marah berkahwin dengan suami tanpa pengetahuannya,” katanya dalam kenyataan malam tadi.
Tambah Mohd. Iqbal, kedua-dua pihak termasuk bekas jurulatih itu sudah dipanggil untuk diambil rakaman percakapan dan suspek turut membuat laporan polis pada hari sama.
“Siasatan dijalankan mengikut Seksyen 160 Kanun Keseksaan dan Seksyen 14 Akta Kesalahan Kecil,” ujarnya.

Terdahulu, Kosmo! Online melaporkan dua wanita dipercayai isteri kepada bekas jurulatih bola sepak kebangsaan bergaduh di sebuah restoran di daerah ini, awal pagi tadi.
Difahamkan, kejadian itu tercetus akibat timbul perselisihan faham antara dua individu berkenaan. – KOSMO! ONLINE


Kuda berkeliaran diselamatkan, pemilik akur serah sementara
Oleh KOSMO!

23 Januari 2023, 9:19 pm
PETALING JAYA – Tiga ekor kuda yang berkeliaran di jalan raya di sekitar kawasan menghala Bukit Ampang, Selangor sejak pagi tadi telah berjaya diselamatkan.
Perkara itu dimaklumkan menerusi akaun Facebook Pegawai Pemerintah Unit Berkuda, Unit Berkuda Pasukan Simpanan Persekutuan, DSP Nurhidayah Damanhoori di dalam satu hantarannya.
“Kami dah selamatkan ketiga-tiga ekor kuda tersebut. Pemilik ada datang tetapi kami pujuk bagi kami bawa balik dulu, sebab pemilik hanya peminat kuda yang mengupah pekerja sementara. Jarang datang tengok.
“Kami dah pantau tiga hari memang tiada penjaga. Hasil perbincangan dengan pemilik, kami bawa balik dan rawat dulu memandangkan kuda dalam keadaan teruk dan kandang kuda tidak cukup kelengkapan.
“Alhamdulillah pemilik akur sebab dah melibatkan beberapa kesalahan iaitu mengabaikan kebajikan kuda serta membahayakan keselamatan pengguna jalanraya,” tulisnya.
Nurhidayah turut menzahirkan ucapan terima kasih kepada pihak yang sudi memberi tempat berteduh sementara buat tiga ekor kuda ini dan juga kepada semua pihak yang terlibat dalam usaha menyelamatkan haiwan malang tersebut.

Terdahulu, Kosmo! melaporkan tiga ekor kuda tersebut dilihat berkeliaran tanpa bertuan atau penjaga di kawasan terbabit sejak pagi tadi.
Salah seekor daripada kuda tersebut juga kelihatan lemah dan tidak mampu bangun kerana dipercayai tidak diberi makanan. – KOSMO! ONLINE


ABIM mengutuk sekeras-kerasnya tindakan bakar al-Quran di Sweden
Oleh NURUL IZZATI ZAINI

23 Januari 2023, 11:06 pm
PETALING JAYA – Angkatan Belia Islam Malaysia (ABIM) mengutuk sekeras-kerasnya tindakan biadab ahli politik Sweden, Rasmus Paludan, yang membakar al-Quran, kelmarin.
Presiden ABIM, Muhammad Faisal Abdul Aziz, dalam satu kenyataannya berkata, tindakan provokasi tersebut jelas merupakan jenayah kebencian dan lebih mendukacitakan ia dilakukan selepas mendapat kelulusan permit daripada Kerajaan Sweden sendiri.
“Pihak kami mendesak agar Kerajaan Sweden mengambil tindakan keras terhadap penjenayah tersebut di samping mengambil langkah-langkah drastik pada masa akan datang bagi mengelakkan merebaknya Islamofobia di Sweden.
“Selain itu, ABIM juga mengutuk sekeras-kerasnya tindakan Kerajaan Sweden yang mengizinkan pembakaran Al-Quran secara sengaja atas nama kebebasan bersuara,” katanya.
Tambah ABIM, pihaknya menekankan kepentingan dialog, kempen kesedaran dan pendidikan bagi menyuburkan budaya damai, sifat toleransi, saling menghormati dan persefahaman bersama.
Ujarnya, sejak 2014, ABIM turut konsisten menggerakkan pelbagai penerbitan, forum, wacana serta program berkait dengan Mencegah serta Menangani Keganasan Melampau (Preventing/Countering Violent Extremism) dengan kerjasama pelbagai pihak.

“ABIM turut menyeru agar Pertubuhan Negara-Negara Islam mengeluarkan amaran keras terhadap Sweden bagi menunjukkan bahawa masyarakat Islam antarabangsa tidak berdiam diri,” katanya. – KOSMO! ONLINE


Terima ancaman bom, pesawat ke Greece diiring jet pejuang
Oleh KOSMO!

23 Januari 2023, 7:00 pm
ATHENS – Sebuah pesawat syarikat penerbangan tambang murah, Ryanair, yang terbang dari Poland ke Greece diiringi oleh jet-jet pejuang selepas menerima ancaman bom, lapor akhbar Metro UK semalam.
Pesawat Boeing 737-800 yang membawa 190 orang dari Katowice itu mendarat di lapangan terbang El. Venizelos, Athens selepas diiringi dua jet pejuang pada pukul 5.35 petang (waktu tempatan).
Jurucakap lapangan terbang berkata, semua orang di dalam pesawat itu berada dalam keadaan selamat, lapor laman berita penerbangan, AirLive.
Jet-jet pejuang Hungary mengiringi pesawat itu sehingga tiba di Macedonia Utara sebelum ia diiringi oleh dua jet tempur F-16 tentera Greece sehingga mendarat di Athens.
Polis dan bomba mengepung pesawat itu selepas ia mendarat di tempat terpencil lapangan terbang dan diperiksa oleh skuad pemusnah bom, lapor agensi berita Greece, ANA.
Tidak jelas dari mana ancaman bom itu dibuat tetapi ia dipercayai diterima sejurus selepas pesawat itu meninggalkan Poland. – Agensi


PM tidak lupa orang Permatang Pauh
Oleh ISWAN SHAFIQ ISA

23 Januari 2023, 7:32 pm
SEBERANG PERAI – Perdana Menteri, Datuk Seri Anwar Ibrahim tidak pernah melupakan Permatang Pauh walaupun tidak lagi menjadi Ahli Parlimen kawasan itu sejak hampir 10 tahun lalu.
Menurutnya, walaupun pernah bertanding di Parlimen Port Dickson dan kini menjadi Ahli Parlimen Tambun, asas kekuatan PKR khususnya tetap berada di Permatang Pauh.
“Walaupun diuji sekali (terlepas kerusi Permatang Pauh kepada Perikatan Nasional atau PN), Insya-Allah kita akan tawan semula.
“Yang penting adalah, kalau kita diberi amanah, kita kena pikul. Tak payah layan kerenah semua. Ini kita tak ambil gaji pun dia (pembangkang) marah, ambil gaji dia kata (gaji) tinggi sangat. Inilah masalah orang politik,” katanya pada program Minum Petang Bersama Rakyat di Lembah Makanan Bandar Perda, Bukit Mertajam di sini.
Mengulas lanjut, Anwar yang juga Pengerusi Pakatan Harapan (PH) dan Presiden PKR yakin bahawa Permatang Pauh masih menjadi kubu kuat untuk gerakan reformasi negara walaupun kawasan Parlimen itu kini milik pembangkang.
“Saya sebenarnya seronok betul dapat balik ke Permatang Pauh ini. Memang tak boleh lupa kerana terlalu lama (di Permatang Pauh). Jatuh, bangun di sini walaupun kita faham kadang-kadang ada ‘ruang’ (masalah atau kelompongan) dalam tempoh itu.

“Justeru, kita kena bagi peluang kepada anak muda untuk ikuti perkembangan yang sebenar,” katanya yang mengulangi hasrat untuk menawan semula kawasan berkenaan. -KOSMO! ONLINE


Kemungkinan banjir di enam negeri dalam masa 24 jam- JPS
Oleh KOSMO!

23 Januari 2023, 6:29 pm
PETALING JAYA – Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat dalam tempoh 24 jam di enam negeri di Semenanjung.
JPS dalam hantarannya di Facebook berkata, di Johor, daerah yang berisiko banjir kilat adalah Pontian, Kota Tinggi, Muar, Pontian, Kluang, dan Tangkak.
“Di Melaka, daerah yang berisiko adalah Melaka Tengah sahaja, manakala di Negeri Sembilan melibatkan kawasan Port Dickson.
“Daerah-daerah di Pahang pula yang berisiko adalah Bera, Maran, dan Temerloh manakala di Perak adalah Perak Tengah,” katanya.
Tambahnya, di Selangor kawasan yang berisiko termasuklah Klang, Petaling, Kuala Langat, dan Kuala Selangor.
Dalam pada itu, JPS turut berkata notis ini dikeluarkan berdasarkan maklumat ramalan hujan oleh Jabatan Meteorologi Malaysia, sistem Southeastern Asia-Oceania Flash Flood Guidance System (SAOFFGS) dan model ramalan banjir JPS Malaysia.

“Notis dikeluarkan apabila terdapat risiko kejadian banjir kilat di beberapa lokasi sekiranya hujan lebat atau ribut petir yang signifikan berlaku.
“Ia juga bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlakunya banjir kilat bagi tempoh tersebut,” katanya.
Orang ramai diminta patuhi arahan pihak berkuasa atau agensi-agensi pengurusan bencana banjir. Layari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa. – KOSMO! ONLINE


Buli boleh terjadi dalam rancangan realiti – Fazley Yaakob
Oleh NUR AL-FAIRUZA SYARFA NOR SAIDI

23 Januari 2023, 6:10 pm
PETALING JAYA – Cef selebriti dan penyanyi, Datuk Fazley Yaakob memaklumkan bahawa perbuatan buli boleh berlaku dalam mana-mana rancangan realiti televisyen.
Perkara tersebut dinyatakan dalam hantaran Instagramnya tentang realiti sebenar yang terjadi dalam industri hiburan.
“Buli boleh terjadi dalam rancangan realiti televisyen bukan hanya dalam sosial media.
“Apabila perkara tersebut terjadi, bukan salah produksi tetapi salah orang yang mengeluarkan kata-kata kesat tanpa fikir maruah peserta dan keluarganya.
“Produksi memang sukar mengawal apa yang berlaku tetapi apa yang keluar dari mulut individu adalah 200 peratus tanggungjawab sendiri,” kata pelantun lagu Asmara Ini itu.
Begitupun, dia berharap individu dimarahi semasa rancangan realiti secara langsung seperti yang terjadi kepada Sissy Iman malam tadi tidak terfikir untuk mengambil langkah singkat sehingga menjejaskan diri sendiri.

“Masa sudah berubah. Jangan pula sampai mangsa hilang arah, punca dan keyakinan diri barulah pembuli rasa bersalah.
“Harap jangan sampai tahap bunuh diri sendiri. Nauzubillah min zalik,” jelasnya.
Fazley berharap ada pihak yang menegur perbuatan membuli tersebut kerana dia juga mempunyai anak perempuan sama seperti keadaan mangsa.
“Semoga ada yang menegur. Saya juga ada anak perempuan,” ujarnya.
Malam tadi, penyanyi Sissy Iman menerima komen pedas daripada juri tetap, Mas Idayu selepas menghabiskan nyanyiannya bersama Naim Danial pada konsert minggu keenam Famili Duo.
Kejadian tersebut juga membuatkan Sissy menyedari tentang kemampuan dirinya sebagai seorang penyanyi selama ini. – KOSMO! ONLINE


Lee Ryan ada kes mahkamah, konsert Blue tetap jalan
Oleh NUR AL-FAIRUZA SYARFA NOR SAIDI

23 Januari 2023, 6:45 pm
KUALA LUMPUR – Penganjur Hitman Solutions dan Happymoon mengesahkan kesemua anggota kumpulan Blue akan hadir bagi menjayakan konsert Blue 20th Anniversary Heart & Soul pada 10 Februari depan meskipun salah seorang ahlinya berdepan kes mahkamah.
Lee Ryan berdepan kes mahkamah di United Kingdom (UK), namun pengasas Happymoon, Kesavan Purusotman mengesahkan bahawa keempat-empat anggota kumpulan tersebut akan menjalankan konsert seperti yang dirancang.
“Kami sedia maklum tentang kes mahkamah yang dihadapi oleh seorang anggota Blue, tetapi perkara tersebut tidak menganggu perjalanan konsert mereka.
“Malah, pihak pengurusan Blue juga memberikan jaminan bahawa kesemua ahli akan hadir menjayakan konsert pada Februari kelak.
“Jadi, tiada apa-apa perubahan setakat ini dan konsert akan berlangsung seperti yang dirancang,” katanya kepada Kosmo! Online ketika sidang akhbar Blue 20th Anniversary Heart & Soul Tour baru-baru ini.
BIARPUN seorang ahlinya berdepan kes mahkamah, namun tidak menjejaskan perancangan konsert kumpulan Blue di negara ini.
Jika perkara sebaliknya berlaku, penganjur konsert tetap akan meneruskan perancangan dengan kehadiran tiga orang ahli sahaja.

“Sejujurnya, ini merupakan konsert berkumpulan. Contohnya seorang tidak dapat hadir, tiga ahli lain akan menyokong persembahan tersebut.
“Dijangka memang semua empat ahli akan turun kerana bukan sahaja datang ke Malaysia tetapi jelajah di Indonesia, Filipina, Singapura dan seluruh Emiriyah Arab Bersatu (UAE),” ujarnya.
Dalam pada itu, pengasas Hitman Solutions, Rohit Rampal sangat berharap tiket habis dijual walaupun ramai orang sudah berbelanja besar bagi musim perayaan.
“Kami terima banyak pertanyaan daripada peminat dan mereka sangat berminat untuk membeli tiket kategori VIP dan Gold.
“Meskipun ramai sudah mengeluarkan wang untuk musim perayaan dan ingin menyimpan duit tetapi kami berharap peminat membeli tiket konsert pada saat akhir.
“Kami juga ingin berterima kasih kepada media sosial yang membuatkan konsert ini menjadi bualan ramai walaupun dengan lambakan acara lain di Malaysia,” tuturnya.
Konsert Blue 20th Anniversary Heart & Soul akan diadakan di Dewan Plenary KLCC, Kuala Lumpur pada 10 Februari kelak.
Tiket konsert telah mula dijual bermula 4 Januari lalu dan pembelian masih lagi dibuka menerusi laman web www.hitmanlive.com atau hubungi Keeran D di talian 012-8870669. – KOSMO! ONLINE


Biar RoS absahkan keputusan PAU 2022 – Ahmad Zahid
Oleh LUQMAN RIDHWAN MOHAMED NOR

23 Januari 2023, 6:37 pm
BAGAN DATUK – UMNO menyerahkan kepada Jabatan Pendaftaran Pertubuhan (RoS) untuk mengabsahkan keputusan Perhimpunan Agung UMNO (PAU) 2022 baru-baru ini untuk tidak mempertandingkan dua jawatan tertinggi parti tersebut.
Presiden UMNO, Datuk Seri Dr. Ahmad Zahid Hamidi berkata, parti itu bersikap terbuka dan sebarang pihak yang mahu membuat aduan atau laporan berkaitan keputusan PAU 2022 boleh berbuat demikian.
“Biarlah RoS menerima (keputusan) oleh perhimpunan agung minggu lalu sebagai keputusan yang diabsahkan. Sebarang analisis dan spekulasi daripada mereka yang tidak berpuas hati, biarlah RoS memuaskan hati mereka.
“Apa yang penting perpaduan dalam kepimpinan dapat dipertahankan dan kita akan lihat selepas ini pemilihan di peringkat cawangan dan bahagian mengikut peraturan sebagaimana yang terdapat dalam peraturan mesyuarat atau persidangan,” katanya kepada pemberita di sini hari ini.
Beliau berkata demikian bagi mengulas tindakan dua ahli UMNO pada Jumaat lalu yang menyerahkan memorandum kepada RoS di Putrajaya bagi membantah keputusan PAU 2022 yang didakwa bertentangan dengan Perlembagaan UMNO.
Pada masa sama, Ahmad Zahid yang juga Timbalan Perdana Menteri menegaskan, UMNO telah mengikuti semua proses yang diperuntukkan bagi mana-mana pertubuhan di bawah Akta Pertubuhan 1966 berkaitan sebarang usul dikemukakan.

Beliau berkata, di dalam Akta Pertubuhan 1966, terdapat klausa yang menyebut bahawa sebarang usul dikemukakan oleh mana-mana pertubuhan berdaftar dengan RoS mestikan dikemukakan kepada pihak berkenaan.
Bagaimanapun, katanya, pemakluman keputusan PAU 2022 kepada RoS itu bukanlah bagi mendapatkan kelulusan tetapi sebagai pemakluman agar ia diabsahkan.
“Jadi kita telah mengikuti semua proses mengikut Perlembagaan UMNO. Peraturan mesyuarat juga telah diikuti satu persatu oleh Pengerusi Tetap persidangan dan langkah itu adalah mengikut peraturan,” katanya.  – KOSMO! ONLINE


3 ekor kuda berkeliaran di sekitar Ampang
Oleh KOSMO!

23 Januari 2023, 7:38 pm
PETALING JAYA- Tiga ekor kuda yang didakwa bertuan didapati berkeliaran di jalan raya di kawasan menghala ke Bukit Ampang Selangor hari ini.
Melalui Facebook Persatuan Haiwan Malaysia, ketiga-tiga kuda dipercayai bertuan tetapi hingga kini tiada pihak mengaku sebagai pemilik.
Tambah hantaran tersebut lagi, seekor daripada kuda tersebut kelihatan lemah dan tidak mampu bangun.
“Warga sekitar taman perumahan ini diminta membantu Lembaga Kebajikan Haiwan, Jabatan Perkhidmatan Veterinar dan Majlis Perbandaran Ampang Jaya bagi mengesan pemilik.
“Pengesanan tersebut bertujuan penguatkuasaan undang-undang kerana membiarkan kuda peliharaan terabai dan tidak berkebajikan,” jelas hantaran itu hari ini.- KOSMO! ONLINE.


Jambatan Bagan Datuk-Sejagop siap sebelum Aidilfitri
Oleh SHAMSUL KAMAL AMARUDIN

23 Januari 2023, 6:43 pm
BAGAN DATUK – Jambatan Bagan Datuk-Sejagop yang menghubungkan daerah Bagan Datuk dengan tiga daerah di Perak dan Lebuh Raya Pesisiran Pantai Barat (WCE) dijangka boleh digunakan selewat-lewatnya sehari sebelum sambutan Aidilfitri tahun ini.
Timbalan Perdana Menteri, Datuk Seri Dr. Ahmad Zahid Hamidi, berkata penyiapan jambatan bernilai RM460 juta pada 20 April itu dijangka mampu memberi impak besar terhadap pembangunan di daerah Bagan Datuk dalam jangka panjang khususnya dalam usaha menarik pelaburan.
Jelasnya, ia kerana jambatan itu memberi kemudahan kepada akses laluan pengangkutan utama dengan masa lebih singkat seperti ke Lembah Klang dan Pelabuhan Lumut, selain menghubungkan Bagan Datuk dengan daerah Manjung, Perak Tengah dan Hilir Perak.
Bahkkan, beliau memaklumkan apabila WCE siap sepenuhnya nanti, perjalanan dari Lembah Klang ke Bagan Datuk hanya mengambil masa kira-kira 1 jam 30 minit berbanding hampir tiga jam sekarang.
“Saya yakin beberapa pelabur tempatan dan luar negara akan datang ke sini dengan beberapa kilang dalam perancangan untuk dibina dengan sasaran 4,000 peluang pekerjaan diwujudkan buat permulaan disusuli 10,000 peluang pekerjaan lagi menjelang 2030.
“Ia secara tidak langsung akan menggalakkan pembangunan premis komersial, perumahan dan yang lain berpunca daripada kuasa beli yang ada pada pekerja-pekerja tersebut,” katanya kepada pemberita selepas melawat tapak pembinaan projek jambatan itu di sini hari ini.

Menurut Ahli Parlimen Bagan Datuk itu, projek pembinaan jambatan tersebut sepanjang 10.5 kilometer (km) dengan 1.54 km adalah panjang jambatan merentasi Sungai Perak, mula dibina pada 2016 kini sudah siap 97 peratus.
Jelas beliau, jambatan itu sepatutnya siap dibina pada Oktober 2020 mengikut jadual asal tetapi tertangguh disebabkan beberapa faktor seperti Perintah Kawalan Pergerakan (PKP) akibat pandemik Covid-19, kenaikan kos bahan binaan serta faktor iklim.
Begitupun, menurut beliau, sebarang kenaikan kos akibat kelewatan penyiapan jambatan tersebut ditanggung sepenuhnya oleh kontraktor utamanya. – KOSMO! ONLINE


Pemandu langgar tembok sekolah tidak mabuk
Oleh ASLIZA MUSA

23 Januari 2023, 7:26 pm
IPOH – Polis mengesahkan pemandu yang terlibat dalam kejadian langgar tembok pagar sebuah sekolah di Chemor di sini hari ini tidak memandu di bawah pengaruh alkohol.
Ketua Polis Daerah Ipoh, Asisten Komisioner Yahaya Hassan berkata, kejadian itu berlaku pada pukul 4.30 pagi ketika lelaki berusia 21 tahun itu sedang memandu kereta jenis Mercedes Benz dari Chemor menghala ke Tasek.
Katanya, semasa sedang melalui Jalan Jelapang-Chemor, kereta dipandu lelaki itu hilang kawalan ketika cuba mengelak seekor binatang yang melintas dari kiri ke kanan jalan.
“Keadaan itu menyebabkan kereta tersebut terbabas dan melanggar tiang lampu di tengah jalan sebelum masuk ke laluan bertentangan dan melanggar tembok pagar batu Maahad Al-Ummah di kanan jalan.
“Akibat pelanggaran itu, pemandu dan seorang penumpang kereta berusia 21 tahun cedera ringan dan mengalami luka-luka kecil,” katanya di sini hari ini.
Menurut beliau, kawasan kemalangan merupakan laluan selekoh dengan dua lorong dan dua hala selain permukaan jalan yang tidak rata dan berombak, berturap dan kering.

Katanya, pemandu terbabit telah pun membuat laporan polis selepas kejadian dan siasatan mendapati lelaki terbabit bebas daripada pengaruh alkohol ketika kemalangan berlaku.
“Berdasarkan siasatan, punca nahas kerana mengelak binatang melintas hingga hilang kawalan lalu terbabas ke laluan bertentangan.
“Saman telah pun dikeluarkan terhadap pemandu terbabit dan kes disiasat di bawah Peraturan 10 Kaedah-Kaedah Lalu Lintas Jalan 1959 (Rule 10 LN 166/59),” katanya.
Terdahulu tular dalam media sosial Facebook beberapa gambar kejadian itu yang memaparkan sebuah kereta melanggar tembok sebuah sekolah di mana pemandu kenderaan dikatakan mabuk. – KOSMO! ONLINE


Mayat remaja lemas timbul selepas bapa saudara azan
Oleh MASTURAH SURADI

23 Januari 2023, 7:20 pm
KOTA TINGGI – Mayat remaja yang hilang ketika mandi bersama rakannya di Pantai Batu Layar semalam berjaya dijumpai kira-kira 100 meter dari lokasi mangsa dilaporkan lemas.
Mayat Hani Suefyan Hanizam, 16, dijumpai pukul 5.20 petang tadi selepas kira-kira satu jam lebih azan dilaungkan bapa saudaranya Abdul Rahim Hashim, 26, di pantai berkenaan yang turut menyertai operasi mencari dan menyelamat (SAR) mangsa.
Ketua Polis Daerah Kota Tinggi, Superintendan Hussin Zamora berkata, mayat mangsa ditemui pasukan penyelamat yang menyambung semula operasi SAR pada pukul 3 petang tadi.
“Hasil operasi SAR pada hari kedua, kita berjaya menemukan mangsa yang hilang dan disahkan telah meninggal dunia disyaki akibat lemas. Mayat mangsa ditemukan dalam keadaan terapung dan sedang dibawa oleh arus ke pantai.
“Mayat mangsa juga sudah dicamkan oleh ibu bapanya. Mayat mangsa dibawa ke Hospital Kota Tinggi (HKT) di sini, untuk tujuan bedah siasat bagi mengetahui punca sebenar kematian,” katanya ketika ditemui pada operasi SAR di lokasi kejadian di sini, hari ini.
Jenazah Hani Suefyan dijangka dikebumikan di Tanah Perkuburan Islam Kampung Alai, Gemereh, Segamat.

Terdahulu, Kosmo! melaporkan seorang remaja ditemui lemas, manakala seorang lagi masih hilang dan dikhuatiri lemas ketika mandi-manda di Pantai Batu Layar di sini, semalam.
Dalam kejadian pukul 1.26 petang semalam, Mohamad Imran Mohd Nazir, 17, dilaporkan meninggal dunia, manakala Hani Suefyan tidak ditemui.-KOSMO! ONLINE


Majlis Ulama UMNO minta kerajaan Sweden mohon maaf
Oleh KOSMO!

23 Januari 2023, 5:28 pm
PETALING JAYA – Majlis Ulama UMNO mengecam sekeras-kerasnya perlakuan ekstrem bersifat Islamfobik membakar Kitab al-Quran kerana perbuatan itu adalah satu penghinaan terhadap agama serta dua bilion umat Islam di seluruh dunia.
Pengerusinya, Datuk Dusuki Ahmad berkata, Majlis Ulama UMNO juga senada dengan kerajaan Malaysia yang mengutuk tindakan ahli politik Sweden-Denmark, Rasmus Paludan membakar senaskhah al-Quran di Stockholm, Sweden Sabtu lalu.
“Penghinaan terhadap mana-mana agama ditolak oleh masyarakat dunia kerana ia mencetuskan pertembungan sesama manusia.
“Perbuatan itu juga jelas bertentangan dengan etika kemasyarakatan yang menghormati hak asasi manusia untuk mengamalkan agama anutan mereka,” jelasnya melalui satu kenyataan hari ini.
Dasuki turut menegaskan bahawa tindakan melampau itu sudah tentu menyuburkan lagi emosi kebencian sesama manusia dan merobek keamanan bermasyarakat, malah ia boleh mencetuskan tindakan provokasi dan tindak balas termasuk keganasan.
“Pihak kami menuntut agar kerajaan Sweden memohon maaf kepada seluruh umat Islam dunia dan masyarakat antarabangsa atas kegagalan membendung kejadian jelek ini berlaku di negara tersebut.

“Kami juga menyeru para ulama dan umat Islam supaya terus mendoakan agar kebenaran Islam akan terus terserlah di seluruh dunia dan memberikan keselamatan kepada penganutnya di mana sahaja mereka berada,” katanya. – KOSMO! ONLINE


Dua isteri bekas jurulatih bola sepak bergaduh
Oleh ISKANDAR SHAH MOHAMED

23 Januari 2023, 5:02 pm
SHAH ALAM – Dua wanita dipercayai isteri kepada bekas jurulatih bola sepak kebangsaan bergaduh di sebuah restoran di daerah ini, awal pagi tadi.
Difahamkan, kejadian itu tercetus akibat timbul perselisihan faham antara dua individu berkenaan.
Ketua Polis Daerah Shah Alam, Asisten Komisioner Mohd. Iqbal Ibrahim berkata, siasatan awal mendapati berlaku pertikaman lidah antara mereka di restoran itu.
“Namun, pergaduhan itu berjaya dileraikan orang ramai di lokasi kejadian.
“Kedua-dua individu itu telah tampil membuat laporan polis bagi tindakan lanjut,” katanya ketika dihubungi hari ini.
Tambah beliau, siasatan lanjut masih dijalankan pihaknya dengan kes disiasat mengikut Seksyen 160 Kanun Keseksaan dan Seksyen 14 Akta Kesalahan Kecil (AKK).

Kosmo! sebelum ini melaporkan tular dalam TikTok pengguna Twitter mendedahkan bekas pemain bola sepak yang terkenal pada era 1980-an dan 90-an itu berkahwin dengan seorang artis dan bukanlah berstatus duda.
Wanita berusia 30 itu kemudian mengesahkan dirinya sudah berkahwin, namun enggan memperincikan butiran lanjut termasuk tarikh perkahwinan mereka.
Bekas jurulatih berusia lingkungan 60-an itu turut meletakkan telefon dan gagal dihubungi lagi sama ada menerusi panggilan telefon mahupun pesanan WhatsApp. – KOSMO! ONLINE


Isteri tembak mati suami terlantar di hospital
Oleh KOSMO!

23 Januari 2023, 6:00 pm
MIAMI, FLORIDA – Seorang warga emas berusia 76 tahun menembak mati suaminya yang terlantar sakit di sebuah hospital atas permintaan mangsa sendiri, lapor laman berita Wion News semalam.
Wanita berkenaan, Ellen Gilland dipercayai melakukan perbuatan tersebut selepas berpakat dengan suaminya beberapa minggu sebelum kejadian itu, kata polis.
Beberapa anggota polis dikerahkan ke Hospital AdventHealth Daytona Beach pada Sabtu lalu selepas menerima laporan mengenai seseorang yang ditembak, demikian menurut saluran berita tempatan.
Ellen kemudian dikepung oleh anggota polis di apartmen tingkat 11 milik suaminya, Jerry Gilland, selepas dia menembak lelaki berkenaan. Dia  ditangkap serta didakwa dengan kerana membunuh.
Menurut suspek, dia berbual dengan suaminya kira-kira tiga minggu lalu mengenai penyakit tersebut yang boleh membawa maut.
“Mangsa memutuskan bahawa jika ia terus merosot, dia mahu isterinya menamatkan riwayat hidupnya.

“Pada mulanya, saya fikir rancangan itu adalah satu pembunuhan diri. Jadi, selepas membunuh suami, dia akan membunuh dirinya sendiri tetapi dia tidak melakukannya,” kata Ketua Polis Daytona, Jakari Young. – Agensi


Rakyat P. Pinang teruja sambut Tahun Baharu Cina bersama PM
Oleh SAFINA RAMLI

23 Januari 2023, 4:46 pm
GEORGE TOWN – Ribuan penduduk Pulau Pinang tanpa mengira kaum tidak melepaskan peluang meraikan sambutan Tahun Baharu Cina bersama-sama Perdana Menteri, Datuk Seri Anwar Ibrahim di Pusat Konvensyen Spice Arena, Bayan Baru di sini hari ini.
Kehadiran beliau adalah yang pertama kali ke Pulau Pinang selepas dilantik menjadi Perdana Menteri ke-10.
Anwar yang tiba kira-kira pukul 2.30 petang turut diiringi Datuk Seri Dr. Wan Azizah Wan Ismail dan ketibaan beliau disambut oleh para pemimpin Pulau Pinang antaranya Ketua Menteri, Chow Kon Yeow dan Timbalan Ketua Menteri, Datuk Ahmad Zakiyuddin Abd. Rahman.
Turut sama ialah Yang Dipertua Negeri, Tun Ahmad Fuzi Abdul Razak.
Majlis tersebut dimulakan dengan para tetamu jemputan termasuk Perdana Menteri menggaul ‘Yee Sang’(salad campuran sayur-sayuran dan ikan) secara serentak sebagai simbolik sambutan perayaan tersebut dan acara diteruskan dengan persembahan kebudayaan daripada pelbagai kumpulan budaya di Pulau Pinang.
Seorang rakyat negeri ini, Nadia Habib Mohamed, 36, berkata, dia dan rakannya hadir ke majlis Rumah Terbuka Ketua Menteri Pulau Pinang itu selepas melihat poster berkaitan program tersebut yang banyak diletakkan di sekitar pusat bandar.

“Selepas Covid-19, inilah acara pertama yang saya hadir dan ia lebih meriah dengan kehadiran pemimpin negara seperti Perdana Menteri, Datuk Seri Anwar Ibrahim dan pemimpin negeri ini.
“Selain dapat melihat dengan lebih dekat pemimpin negara, pengunjung juga dapat menikmati pelbagai juadah enak yang disediakan penganjur,” katanya ketika ditemui di sini hari ini.
Seorang lagi pengunjung, Wong Yung Kong, 36, berkata, dia yang tinggal di Selangor pulang ke Pulau Pinang bagi menyambut Tahun Baharu Cina bersama keluarga.
“Selepas melawat rumah sanak-saudara, ibu bapa saya mengajak saya ke sini untuk melihat kemeriahan rumah terbuka ini.
“Saya turut membawa anak-anak ke sini bagi membolehkan mereka melihat sendiri suasana rumah terbuka Tahun Baharu Cina yang turut dihadiri oleh pelbagai kaum lain,” katanya.
Sementara itu, seorang lagi pengunjung, R.Sivachandran, 40, berkata, dia hadir bersama ahli keluarganya kerana mahu anak-anaknya melihat dengan lebih pemimpin negara dan negeri ini.
“Selain membawa mereka memeriahkan rumah terbuka ini, mereka dapat melihat Perdana Menteri yang pertama kali hadir ke Pulau Pinang,” katanya. – KOSMO! ONLINE


Kaum Cina tidak asing dalam hidup saya – Abdul Hadi
Oleh KOSMO!

23 Januari 2023, 5:14 pm
PETALING JAYA – Presiden Pas, Tan Sri Abdul Hadi Awang menjelaskan masyarakat dalam kalangan kaum Cina bukanlah asing daripada kehidupannya.
Melalui satu hantaran di Facebook miliknya, Hadi berkata, datuknya pernah memiliki ramai anak angkat dari kaum tersebut sebelum ini.
“Datuk saya memiliki ramai anak angkat daripada kaum Cina, sama ada yang memeluk agama Islam atau pun tidak. Mereka menjadi sebahagian daripada keluarga saya.
“Ketika berlaku Perang Dunia Kedua, terdapat pelarian Cina yang datang ke Pantai Timur.
“Datuk saya pernah menyelamatkan seorang pelarian Cina bukan Islam dan disembunyikan di kebunnya, ketika itu beliau merupakan seorang penghulu kampung,” ujar Ahli Parlimen Marang itu semalam.
Bukan itu sahaja, salah seorang menantu beliau sendiri adalah daripada kaum Cina dan secara jelas menunjukkan hubungan keluarganya dengan masyarakat kaum Cina bukanlah perkara baru.

“Selepas Majlis Sambutan Tahun Baru Cina di Kuala Lumpur bersama pimpinan Perikatan Nasional (PN) dan Gerakan pagi tadi (semalam), saya terus pulang ke Kampung Rusila bagi meraikan sambutan tahun baru cina bersama anak menantu sekeluarga.
“Jadikanlah perayaan ini sebagai salah satu cara untuk kita mengeratkan lagi silaturahim serta perpaduan dalam kalangan masyarakat berbilang bangsa dan kaum di Malaysia,” jelasnya. -KOSMO! ONLINE.


Sumbangan orang ramai tiada kaitan dengan Pas
Oleh KOSMO!

23 Januari 2023, 5:42 pm
PETALING JAYA – Sumbangan orang awam kepada Pas ketika Pilihan Raya Umum (PRU) yang disebut Presidennya, Tan Sri Abdul Hadi Awang tiada kaitan dengan calon, wakil atau gabungan parti itu sendiri.
Ketua Penerangan Pas Pusat, Khairil Nizam Khairudin berkata, kenyataan Presiden Pas itu telah dipetik secara bercanggah dengan ucapan dan makna sebenar yang mahu disampaikan oleh Presiden UMNO, Datuk Seri Ahmad Zahid Hamidi.
“Merujuk kepada kenyataan Presiden UMNO yang menyebut; ‘kalau dia (Pas) buat dipanggil sedekah, kalau kita (UMNO) buat dipanggil rasuah,’ ternyata ia adalah suatu kenyataan yang jelas bercanggah dengan ucapan dan makna sebenar Presiden Pas.
“Presiden Pas ketika menjawab soalan media di Negeri Sembilan semalam menyebut bahawa, undang-undang pilihan raya tidak membenarkan calon dan wakil calon memberikan sumbangan kepada pengundi, tetapi jika ada individu atau orang awam yang hendak memberikan sumbangan, terpulang kepada mereka sendiri.
“Adapun sumbangan orang awam tersebut tiada kaitan dengan calon, wakil calon atau Pas sebagai sebuah parti yang bertanding,” katanya dalam satu kenyataan hari ini.
Terdahulu, Ahmad Zahid yang juga Timbalan Perdana Menteri menasihati golongan ulama politik supaya tidak sesuka hati menukar hukum dan fatwa agama.

Katanya, tindakan itu boleh menyebabkan golongan tersebut tidak dihormati rakyat dan umat Islam sendiri.
Mengulas lanjut, Khairul Nizam menegaskan, Pas tidak pernah mengamalkan sebarang bentuk politik wang atau sogokan rasuah kepada pengundi.
“Berbanding pihak lain yang terkenal dengan amalan politik wang sama ada dalam pemilihan parti mahupun pilihan raya dan tiada keabsahan moral untuk membangkitkan perkara ini,” jelasnya. -KOSMO! ONLINE


Trafik di lebuh raya sesak, warga kota pulang ke ibu negara
Oleh KOSMO!

23 Januari 2023, 5:47 pm
PETALING JAYA – Aliran trafik di Lebuh Raya Pantai Timur 2 (LPT2) menuju ke ibu negara petang ini sesak dengan kenderaan warga kota yang pulang selepas tamat cuti Tahun Baharu Cina.
Lembaga Lebuhraya Malaysia (LLM) menerusi Fecebook memaklumkan, keadaan trafik perlahan dilaporkan berlaku sebelum masuk Plaza Tol Kuala Terengganu menghala ke Kuala Lumpur.
Di Lebuh Raya Kuala Lumpur-Karak (KLK), turut sesak dari Bentong ke Bukit Tinggi dan selepas Terowong Genting Sempah ke Gombak.
Sementara itu trafik kedua-dua arah di Lebuh Raya Utara-Selatan, turut dilaporkan perlahan.
“Ke arah Utara, trafik perlahan bermula dari Bandar Baharu ke Bandar Cassia, Terowong Menora ke kawasan rehat dan rawat (R&R) Sg. Perak, Gua Tempurung ke Gopeng, Tapah ke Gua Tempurung dan Slim River ke Sungkai.
“Sementara ke arah Selatan, melibatkan Bukit Beruntung ke Rawang, Tapah ke Bidor terus ke Sungkai, Tambun ke Simpang Pulai, sebelum masuk Plaza Tol Ipoh (U) arah Selatan, Bukit Merah ke Taiping dan sebelum masuk Persimpangan Sg. Petani (S).

Kesesakan turut berlaku di Kuala Kangsar menghala Terowong Menora disebabkan berlaku kemalangan di Kilometer (KM) 268.4 arah Selatan menyebabkan lorong kanan terhalang.
“Arah Juru ke Bukit Tambun turut sesak ekoran kesan kemalangan di KM 146.8 arah Selatan, namun tiada lorong terhalang dilaporkan.
“Lokasi lain terlibat, Permatang Pauh ke Perai, Gurun ke Sg. Petani (U) juga kerana terdapat kemalangan di KM 99.2 arah Selatan yang menyebabkan lorong kanan terhalang,” katanya. – KOSMO! ONLINE


8 tahun tunggu zuriat sebelum ditimpa pokok tumbang
Oleh DIYANATUL ATIQAH ZAKARYA

23 Januari 2023, 4:40 pm
MELAKA – Mangsa insiden pokok tumbang di Zoo Melaka di sini semalam meluahkan rasa kecewa dengan tahap penyelenggaraan taman haiwan berkenaan dan menyerahkan keputusan berkaitan pampasan kepada suaminya.
Menurut Ruziana Bustaman, 40, dia masih trauma selepas seorang anak kembarnya yang dikurniakan selepas lapan tahun penantian cedera di kepala, manakala dia pula retak di pinggul.
Turut cedera dalam insiden itu ialah rakannya yang patah kaki.
“Saya dan suami (Mohd. Fazli Sukree) serta anak-anak iaitu Muhammad Fattah Denish dan Muhammad Fatteh Denish (berusia enam tahun) berkunjung ke Zoo Melaka bersama rakan-rakan yang kesemuanya berjumlah 15 orang.
“Ketika kejadian, saya memegang anak pertama, manakala kembarnya dipimpin pembantu rumah. Suami pula berada jauh sedikit di belakang kami.
“Setibanya di pameran harimau, sebatang pokok tumbang dan menimpa kami. Mujur dahan yang jatuh dan saya hanya mengalami lebam di kepala,” katanya ketika dihubungi di sini, hari ini.

Ruziana berkata, dia sempat mendengar bunyi rekahan dahan dan jeritan anaknya meminta tolong.
“Saya menjerit Allah, kemudian dengar anak jerit ‘ibu tolong’, saya cuba hendak bangun tetapi tidak dapat sebab pinggul retak.
“Mujur anak selamat, orang memang senang minta maaf, tetapi saya yang mengalaminya. Lapan tahun kami tunggu dikurniakan anak. Saya memang tidak berpuas hati dengan keadaan pokok-pokok di situ seperti tak dijaga, jadi saya serahkan isu pampasan kepada suami,” katanya.
Ruziana kini dipindahkan ke Hospital Pakar KPJ Kajang untuk menerima rawatan lanjut. – KOSMO! ONLINE


Treler bawa tong gas terbalik, laluan ditutup sementara
Oleh NOR AINNA HAMZAH

23 Januari 2023, 5:59 pm
JEMPOL – Sebuah treler membawa lebih 500 muatan tong gas terbalik di Kilometer 17, Jalan Bahau – Rompin, di sini pukul 12.25 tengah hari tadi.
Ketua Polis Daerah Jempol, Superintendan Hoo Chang Hook, siasatan awal mendapati, kejadian berlaku semasa pemandu treler berkenaan membawa muatan tong gas kosong dalam perjalanan dari Bahau menghala ke depoh Melaka untuk pengambilan gas.
Menurutnya, sebaik tiba di selekoh lokasi kejadian, pemandu tersebut dipercayai gagal mengawal kenderaannya sehingga memasuki laluan bertentangan dan terus melanggar tebing jalan lalu terbalik dan melintang di tengah jalan.
“Dalam kejadian itu juga semua muatan tong gas kosong bertaburan di atas jalan dan pemandu tersepit di bahagian hadapan kenderaannya.
“Mangsa berjaya dikeluarkan oleh pasukan bomba yang tiba di lokasi dan dihantar ke Hospital Tuanku Ampuan Najihah (HTAN) di Kuala Pilah untuk menerima rawatan,” katanya dalam kenyataan hari ini.
Ujar Chang Hook lagi, mangsa berusia 45 tahun dipercayai patah tangan kanan dan kaki kanan.

Menurutnya, kes disiasat di bawah Seksyen 43(1) Akta Pengangkutan Jalan (APJ) 1987.
Ketua Balai Bomba dan Penyelamat Bahau, Penolong Penguasa Bomba (PPgB), Mohd Farid Mohd Desa pula berkata, pasukannya mengambil masa yang agak lama untuk membawa mangsa keluar berikutan kenderaan tersebut sudah terhimpit ke tebing.
“Kami menunggu kren terlebih dahulu dan mangsa kemudian berjaya dikeluarkan dalam keadaan sedar pada pukul 3.10 petang,” katanya. – KOSMO! ONLINE


Jauh hati, Sissy Imann batal lancar album dirakam di London
Oleh HANISAH SELAMAT

23 Januari 2023, 5:45 pm
PETALING JAYA – Insiden ditegur Mas Idayu dalam pertandingan realiti Famili Duo malam tadi membuatkan penyanyi Sissy Imann berasa jauh hati.
Rasa kecewa yang mendalam mendorong pemilik nama sebenar Sissy Imann Mohammad Kamil itu membatalkan pelancaran album sulung yang sepatutnya berlangsung pada Februari depan.
Akuinya, sudah hilang rasa teruja untuk berkongsi naskhah yang dirakamkan di Abbey Road Studios, London itu, biarpun segala persiapan untuk majlis pelancaran sudah disempurnakan.
Malah berbanding mahu mengedarkan album berserta barangan premium seperti cawan dan baju T-shirt, dia mengambil keputusan akan mengagihkan buah tangan sulung yang dihasilkan dengan kos tinggi tersebut mengikut konsep derma.
“Tanggal 2 Februari adalah hari sepatutnya saya lancar cenderahati untuk album yang saya rakam tahun lepas di Abbey Road Studios. Cakera padat (CD) fizikal sudah selesai cetak, kita tengah cetak kole (mug), baju dan beberapa cenderahati lain.
“Kita siap rancang kumpul rakan-rakan media dan kawan-kawan rapat untuk sidang media serta kongsikan album yang saya buat dengan penuh kasih sayang.

“Tuhan sahaja yang tahu betapa terujanya saya, tetapi keterujaan itu mungkin sudah hilang. Pagi tadi bangun, bila nampak CD itu, saya rasa tidak boleh tengok tanpa rasa sedih. Jadi saya ‘lepaskan’ album ini sebagai sumbangan sahaja,” tulisnya menerusi Instagram.
Menurut penyanyi berusia 28 tahun itu lagi, penerbitan album tersebut sepenuhnya menggunakan wang simpanan hasil sedekad bekerja dalam industri muzik.
“Album ini memang telan banyak sangat kos dan semua saya tanggung sendiri atas duit cari makan selama hampir 10 tahun merangkak dalam industri.
“Asalnya nak jual RM50. Itupun tidak pulang modal, apatah lagi untung. Sumbangan bermula RM20. Saya minta maaf terpaksa letak harga untuk tampung sebahagian kos cetak dan pos.
“Terima kasih, semoga Allah merahmati anda semua,” luahnya penyanyi Mungkin Kamu itu.
Sementara itu, dalam ruangan komen, ramai rakan selebriti tidak ketinggalan meninggalkan kata-kata semangat, malah ramai ingin membeli album berkenaan.
“Nak beli tiga CD pada harga asal. Anda berharga. Jangan benarkan sesiapa pun rampas cinta dan semangat awak terhadap muzik,” kata rakan seperjuangan, Nana Sheme.
“Raikan perbezaan. Awak berbeza dan itu yang membuatkan awak istimewa,” kata penyanyi Ernie Zakri.
“Simpan saya dua salinan. Saya bayar RM500 CD awak. Tandatangan sekali ya,” kata penerbit popular, Md. Fadzil Teh atau Haji Zil.
Pada konsert minggu keenam Famili Duo malam tadi, Sissy dan pasangan penyanyinya, Naim Daniel yang menyanyikan lagu Jampi milik Hael Husaini dalam irama keroncong menerima kritikan pedas Mas Idayu.
Dalam komen berkenaan, juri profesional itu tidak menyukai persembahan pasangan berkenaan selain berpendapat nyanyian mereka terlalu kasar untuk irama keroncong.
Bagaimanapun, perkara tersebut turut mendapat pelbagai reaksi netizen yang rata-rata kurang bersetuju dengan cara kritikan penyanyi dangdut itu.
Situasi tersebut membuatkan Sissy berasa dirinya tidak disayangi muzik bahkan nyanyiannya mengecewakan ramai pihak. – KOSMO! ONLINE


Isham minta Hamzah kemuka bukti
Oleh KOSMO!

23 Januari 2023, 4:11 pm
PETALING JAYA- Ketua Penerangan UMNO, Isham Jalil mempersoalkan apakah niat Perikatan Nasional (PN) memberikan duit kepada  pengundi sewaktu pilihan raya baru-baru ini dan menyeru Setiausaha Agung Bersatu, Datuk Seri Hamzah Zainudin menyatakan sebabnya.
Menerusi hantarannya di Facebook, beliau turut meminta Setiausaha Agung Bersatu itu memberikan bukti kononnya PN tidak rasuah pengundi semasa pilihan raya agar rakyat membuat penilaian serta mengelakkan fitnah jika mereka berkata benar.
“Cuba cerita sikit apakah niat PN beri duit kepada pengundi sewaktu pilihan raya itu, Hamzah? Dan kamu kata kamu ada bukti kukuh yang PN kononnya tidak rasuah pengundi semasa pilihan raya lepas.
“Jika benar, nyatakanlah bukti kukuh tersebut supaya rakyat boleh menilai dan untuk mengelak fitnah jika kamu benar, dan jelaskan sekali berkenaan banyak video yang tular dan laporan polis yang dibuat berkenaan orang-orang PN beri duit kepada pengundi dan meminta penerima duit bersumpah atas nama Allah supaya undi Pas,” katanya.
Tambah Isham, menggunakan nama Allah untuk merasuah pengundi adalah sesuatu yang keji dan kemudian menipu untuk menutup amalan rasuah tersebut bukanlah sesuatu strategi yang baik kerana ia umpama menggali lubang yang lebih dalam untuk tanam diri sendiri.
“Usah memperguna dan menunggang agama untuk menghalalkan yang haram. Yang haram tetap haram. Allah maha mengetahui apa yang kamu dan rakan-rakan kamu buat. Bertaubatlah,” ujarnya.- KOSMO! ONLINE


Beli nasi kantin, pakej bawa balik pinggan sekali
Oleh KOSMO!

23 Januari 2023, 4:06 pm
PETALING JAYA – Gelagat lucu seorang kanak-kanak sekolah rendah membawa pulang sepinggan nasi yang dibelinya di kantin sekolah, mencuri perhatian netizen.
Menerusi video TikTok yang dimuat naik oleh ibunya dikenali, @nieysanor, kelihatan pelajar sekolah rendah itu membawa sepinggan nasi kedalam kereta ketika dijemput ibunya.
“Itu pinggan siapa? Pinggan itu tak beli sekali, esok hantar balik. Pinggan kantin punya, kena hantar balik. Esok bagi balik tau,” kata ibunya di dalam video itu.
Kanak-kanak tersebut kelihatan terdiam sejenak sebelum mengiyakan kata-kata ibunya.
Sehingga kini video tersebut telah mendapat 96,100 tontonan, 3,038 perkongsian dan 6,012 tanda suka.
Tinjauan Kosmo! di ruangan komen mendapati ramai yang terhibur dengan perlakuan adik comel ini, disamping tertarik dengan jumlah nasi kantin yang banyak itu.

“Mungkin maksud adik ni RM2 itu, dia teringat pinggan dekat kedai RM2 kot. Itu yang dia rasa berbaloi bila beli, dapat ‘free gift’ nasi pula,” komen Nizam.
“Nasi dia banyak weh, dulu aku ingat lagi masa sekolah rendah nasi aku sikit je. Sanggup tak makan waktu rehat,” komen pengguna yang lain pula. – KOSMO! ONLINE


Anwar mampu cipta magis dalam kepimpinan negara
Oleh SAFINA RAMLI

23 Januari 2023, 4:11 pm
GEORGE TOWN – Ketua Menteri Pulau Pinang, Chow Kon Yeow yakin Perdana Menteri, Datuk Seri Anwar Ibrahim mampu mencipta magis dalam kepimpinan negara.
Kon Yeow berkata, Anwar yang mempunyai latar belakang dan pengalaman luas dalam politik telah membuka lembaran baharu dalam pembentukan Malaysia Madani.
“Saya dan barisan kepimpinan kerajaan negeri akan terus menyokong visi dan dasar baharu yang dirumus oleh Perdana Menteri bagi mencipta lonjakan baharu kepada negara dan negeri.
“Berbekalkan latar belakang dan pengalaman yang beliau ada, kita percaya kepimpinan Perdana Menteri mampu mencipta magis kepada negara,” katanya ketika berucap dalam majlis Rumah Terbuka Tahun Baharu Cina 2023 di Spice Arena, di sini hari ini.
Dalam pada itu, menurut Kon Yeow, sambutan hari ini bukan sekadar meraikan Tahun Baharu Cina sebaliknya juga untuk meraikan kepelbagaian sambutan antaranya situasi Covid-19 yang semakin pulih.
“Situasi pada masa ini membolehkan kita kembali menjalani kehidupan seperti sedia kala, meraikan keadaan ekonomi yang menunjukkan perubahan positif dan lain-lain lagi.

“Kita juga meraikan penglibatan dan penyertaan masyarakat yang aktif dan sentiasa bersama dalam proses pemulihan dan yang paling utama adalah meraikan pelantikan Anwar sebagai Perdana Menteri untuk menerajui kepimpinan negara,” katanya.
Tambah beliau, selaras dengan misi dan visi Penang 2030, tumpuan kerajaan negeri masih kekal dalam agenda-agenda pemulihan ekonomi dan sosioekonomi pasca pandemik Covid-19 tanpa meminggirkan mana-mana pihak di negeri ini.
“Oleh itu, saya ingin mengajak semua pihak baik kerajaan atau swasta, pertubuhan bukan kerajaan (NGO), pelbagai organisasi berasaskan komuniti dan seluruh rakyat untuk terus mengekalkan keharmonian serta ikatan perpaduan yang sedia terjalin ini,” katanya.
Selain itu, katanya, dengan kehadiran tahun arnab atau ‘water rabbit’, ketangkasan, kebijaksanaan, kelincahan serta kepantasan yang menjadi sifat semula jadi haiwan berkenaan menjadi pendorong dan panduan untuk meneruskan misi dan visi dalam meletakkan Pulau Pinang di mata dunia. – KOSMO! ONLINE


Hati-hati mengata isu poligami – Nora Ariffin
Oleh NUR EMIRA SAIZALI

23 Januari 2023, 3:30 pm
PETALING JAYA – Penyanyi Datuk Nora Ariffin menasihatkan orang ramai agar berhati-hati dalam melontarkan pandangan mengenai isu poligami yang sedang hangat diperkatakan hari ini.
Menurut Nora, 50, orang ramai tidak seharusnya melemparkan kata-kata negatif terhadap isu tersebut kerana dikhuatiri akan berbalik kepada diri sendiri kelak.
“Hati-hati, ketika kita seronok mengata, menghina dan melabel orang lain kerana takut kita juga adalah produk hasil daripada perkahwinan poligami yang diamalkan zaman dahulu lagi.
“Kemungkinan ibu atau kita juga adalah hasil dari perkahwinan daripada isteri kedua, ketiga atau keempat,” katanya.
Tambah pemilik nama penuh Wan Norafizah Wan Ariffin itu, setiap individu tidak akan sanggup menghina ibu bapa sendiri sekiranya mereka juga terlibat dalam perkahwinan poligami.
“Sanggupkah kita menghina ibu, mentua atau nenek moyang kita dengan panggilan penyondol, perampas dan sebagainya?

“Berhati-hati. Beremosi sedikit itu okey. Marah, geram, tidak suka itu adalah fitrah tetapi biarlah berpada-pada,” ujar pelantun lagu Di Persimpangan Dilema berkenaan.
Sekadar info, Nora mengumumkan sudah bernikah dengan Pensyarah Kanan, Jabatan Fiqh & Usul, Universiti Malaya, Dr. Rushdi Ramli sekitar akhir tahun 2021 namun tidak mendedahkan secara terperinci mengenai majlis perkahwinannya kepada umum.
Sebelum itu, Nora pernah mendirikan rumah tangga bersama Allahyarham Johan pada 1992 dan dikurniakan empat cahaya mata, dua lelaki dan dua perempuan.
Namun, arwah Johan meninggal dunia pada 24 Mac 2017 pada usia 52 tahun akibat serangan jantung.
Terdahulu, isu perkahwinan poligami menjadi topik bualan ramai terutama sejak pengarah sensasi, Syamsul Yusof mendedahkan sudah bernikah dengan isteri keduanya, Ira Kazar di Thailand pada 6 Januari lalu.
Rasa simpati orang ramai terhadap isteri pertama yang juga pelakon, Puteri Sarah Liyana membuak-buak dan ramai menyokong tindakannya untuk berpisah dengan suami. – KOSMO! ONLINE


TPM teruskan tradisi ziarah rakan sempena Tahun Baharu Cina
Oleh AIN SAFRE BIDIN

23 Januari 2023, 3:53 pm
BAGAN DATUK – Timbalan Perdana Menteri, Datuk Seri Ahmad Zahid Hamidi meneruskan tradisi menziarahi kenalan rapatnya, Beh Song Wan, 60, pada majlis sambutan Tahun Baharu Cina di Taman Desa Bersatu, Hutan Melintang di sini hari ini.
Ahmad Zahid tiba pada pukul 12.30 tengah hari di majlis sambutan itu dengan disambut oleh Song Wan dan ahli keluarganya di sini.
Beliau turut bersama-sama keluarga Song Wan menggaul Yee Sang serta meluangkan masa bersembang dengan kenalannya itu sambil menikmati juadah makanan disediakan.
Song Wan yang dikenali sebagai Bujang oleh masyarakat setempat berkata, kehadiran Ahmad Zahid amat bermakna untuk dia dan ahli keluarganya.
“Selama 30 tahun setiap kali sambutan Tahun Baharu Cina, beliau sudah pasti menziarahi saya dan ahli keluarga. Saya gembira dengan kehadiran beliau dan hubungan kami seperti adik-beradik apatah lagi ibu saya, Cheah Seoh Lian, 85, adalah ibu angkat beliau,” katanya.
Sementara itu, Ahmad Zahid berkata, sambutan Tahun Baharu Cina kali ini lebih meriah berbanding semasa wabak Covid-19 sebelum ini.

“Setiap tahun saya datang ke rumah ini tanpa gagal. Tahun Baharu Cina bukan sahaja diraikan keluarga ini. Ini membuktikan kita di Bagan Datuk harus mempertahankan penyatuan masyarakat yang pelbagai agama dan bangsa,” katanya.
Seramai kira-kira 200 tetamu yang terdiri daripada jiran tetangga turut hadir memeriahkan majlis sambutan Tahun Baharu Cina berkenaan. – KOSMO! ONLINE


Ribut petir, hujan lebat di 9 negeri petang ini
Oleh NURUL IZZATI ZAINI

23 Januari 2023, 4:30 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di sembilan negeri sehingga pukul 7 malam ini.
MetMalaysia menerusi kenyataan di laman sesawangnya berkata, amaran ribut petir dikeluarkan di Kedah (Padang Terap, Kuala Muda, Sik dan Baling) dan di Perak (Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim).
“Cuaca buruk ini turut diramalkan di Pahang melibatkan kawasan Tanah Tinggi Cameron, Lipis, Raub, Jerantut, Bentong, Temerloh, Maran dan Bera.
“Situasi sama turut dijangka di seluruh Kuala Lumpur, Putrajaya dan Selangor (Kuala Selangor, Hulu Selangor, Klang, Gombak, Petaling, Kuala Langat, Hulu Langat dan Sepang),” katanya.
Tambah MetMalaysia, cerapan cuaca di seluruh kawasan Melaka dan Negeri Sembilan juga menjangkakan ribut petir, hujan lebat dan angin kencang pada petang ini.
Sementara itu, amaran cuaca buruk turut dikeluarkan di Sarawak (Limbang) dan Sabah (Pedalaman (Sipitang, Kuala Penyu dan Beaufort) serta seluruh Labuan.

Jelas MetMalaysia, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Mayat pendaki Gunung Tahan ditemui
Oleh HARIS FADILAH AHMAD

23 Januari 2023, 3:47 pm
LIPIS – Mayat seorang pendaki lelaki yang hanyut di Sungai Tanum dalam kawasan Taman Negara Sungai Relau di Merapoh ditemui hari ini.
Ketua Polis Daerah Lipis, Superintendan Azli Mohd. Noor berkata, mangsa, Haniff Harun, 47, ditemui pada pukul 11.20 pagi tadi oleh pasukan penyelamat kira-kira 300 meter dari lokasi kejadian.
“Mayat mangsa dibawa ke Hospital Lipis untuk bedah siasat,” katanya di sini hari ini.
Kosmo! Online semalam melaporkan aktiviti pendakian 10 pendaki sempena cuti umum berakhir dengan tragedi apabila seorang daripada mereka dikhuatiri lemas selepas dihanyutkan arus Sungai Tanum.
Kejadian pada pukul 2.40 petang berlaku ketika mangsa dalam perjalanan turun dari Gunung Tahan.
Kumpulan itu mendaki Gunung Tahan pada 20 Januari lalu melalui Merapoh dan dijangka turun pada 24 Januari, tetapi akibat cuaca buruk menyebabkan mereka berpatah balik ke Kuala Juram.

Namun semasa melintas Sungai Tanum dari Gunung Tahan, seorang pendaki dihanyutkan arus sungai yang deras akibat hujan lebat.
Menurut Azli, operasi mencari melibatkan pihak polis, bomba, Pasukan Mencari dan Menyelamat Di Gunung dan Gua, Angkatan Pertahanan Awam Malaysia dan Jabatan Hidupan Liar dan Taman Negara Merapoh. – KOSMO! ONLINE


Malaysia maju jika henti amalan rompak kekayaan negara – PM
Oleh NOOR HASLIZA NUSI

23 Januari 2023, 4:01 pm
GEORGE TOWN – Nama Malaysia mampu dijulang tinggi sekiranya barisan pimpinan politik mahupun penjawat awam peringkat tertinggi dan badan penguat kuasa menghentikan amalan merompak kekayaan negara.
Perdana Menteri, Datuk Seri Anwar Ibrahim berkata, beliau percaya dan yakin negara mempunyai potensi untuk diangkat sebagai negara maju di rantau ini sekiranya pihak berkenaan berjaya menghentikan perbuatan tersebut.
Menurut Anwar, beliau tidak akan bertolak ansur dengan mana-mana pihak atau individu yang mengambil kesempatan dalam perkara berkaitan.
“Negara ini mampu naik balik. Syaratnya hentikan sikap, perangai pemimpin politik, penjawat awam peringkat tertinggi, badan penguatkuasaan amalan merompak kekayaan negara.
“Saya tidak bertolak ansur lagi dengan sikap orang yang guna kontrak atau projek dan mendapat, mengambil kesempatan untuk mencari kekayaan yang bukan hak mereka,” katanya.
Beliau berkata demikian ketika berucap pada sambutan Rumah Terbuka Tahun Baharu Cina 2023 Ketua Menteri Pulau Pinang di Pusat Konvensyen Spice di Bayan Baru, di sini hari ini.

Turut hadir Yang Dipertua Negeri, Tun Ahmad Fuzi Abdul Razak dan Menteri Pendidikan merangkap Ahli Parlimen Nibong Tebal, Fadhlina Sidek.
Dalam pada itu, Anwar berkata, rakyat Malaysia seharusnya menolak fahaman perkauman, rasuah dan salah guna kuasa.
“Jika kita berjaya dalam masa yang singkat, saya yakin kita akan catat tahap kemajuan yang sangat cemerlang yang belum kita pernah catat selama ini.
“Ini hanya boleh berlaku dengan perpaduan yang utuh dalam kalangan rakyat,” tambahnya. – KOSMO! ONLINE


Sempat mengadu sakit dada sebelum mati
Oleh MOHAMAD FAIZAL HASHIM

23 Januari 2023, 4:28 pm
JOHOR BAHRU – Seorang lelaki warga asing yang ditahan kerana disyaki memiliki dadah meninggal dunia ketika dirawat di Hospital Sultanah Aminah (HSA) di sini hari ini.
Ketua Polis Daerah Johor Bahru Selatan, Asistan Komisioner Raub Selamat berkata, Orang Kena Tahan (OKT) berusia 49 tahun itu disahkan meninggal dunia pada pukul 2.27 pagi ketika menerima rawatan.
Lelaki itu ditahan pukul 12.10 tengah malam hari sama kerana disyaki memiliki ganja seberat 54.7 gram bernilai RM2,850. Suspek ditahan di sebuah kondominium di daerah ini.
“Pada 1.20 pagi, semasa proses dokumentasi di pejabat Bahagian Siasatan Jenayah Narkotik Johor Bahru Selatan, dia mengadu sakit dada sebelum dibawa ke HSA dengan menaiki ambulans untuk mendapatkan  rawatan.
“Pada pukul 2.27 pagi, pegawai perubatan mengesahkan kematian si mati,” katanya dalam kenyataan hari ini.
Raub berkata, tiga anak si mati dipanggil dan mengesahkan OKT adalah bapa mereka.

Katanya, maklumat yang diperoleh menunjukkan lelaki itu mempunyai sejarah penyakit jantung dan darah tinggi hampir 20 tahun. – KOSMO! ONLINE


Kisah Puteri Sarah tarik perhatian komposer Indonesia
Oleh HANISAH SELAMAT

23 Januari 2023, 4:31 pm
KUALA LUMPUR – Kemelut rumah tangga Puteri Sarah Liyana Kamaruddin yang diperkatakan ramai turut singgah ke negara seberang sehingga meraih perhatian komposer dan pemuzik Indonesia, Ade Govinda untuk menggarap kisah duka pelakon itu dalam nukilan lagu.
Ade yang juga teman baik penyanyi Cakra Khan mendedahkan menerima kiriman mesej peminat Malaysia yang memberi cadangan supaya menghasilkan karya inspirasi cerita mengenai aktres tersebut.
“Jumlah mention (sebut) dalam Instagram dan TikTok sangat banyak untuk lagu ini di konsert kelmarin (Cakra Khan). Semoga kalian selalu menikmati karya saya.
“Bersyukur sekali rasanya karya kita diapresiasi sehebat ini di negara orang, juga di barisan penonton ada Puteri Sarah yang katanya suka dengan lagu Hal Hebat.
“Hidup akan pasti lebih indah depan sana. Jangan persiakan orang yang pernah tulus, ikhlas serta rela berkorban demimu dan mencintaimu.
“Bagaimana kalau saya buat lagu untuk Puteri Sarah. Setuju?” katanya menerusi Instagram dan beberapa hantaran susulan dalam Insta Story.

LAGU Hal Hebat dinyanyikan Ade bersama Cakra Khan pada konsert penyanyi itu di Kuala Lumpur minggu lalu mencetuskan cadangan kolaborasi komposer itu agar menghasilkan karya berkaitan kisah Puteri Sarah.
Terdahulu, kehadiran Puteri Sarah yang ditemani ibunya di Konsert Cakra Khan – A Decade Live in Kuala Lumpur pada Jumaat lalu menggamit perhatian khalayak terutama ketika lagu Hal Hebat dibawakan Cakra bersama Ade.
Seisi Dewan Plenary, Pusat Konvensyen Kuala Lumpur (KLCC) gamat apabila kamera tertumpu pada wajah isteri kepada pengarah sensasi Syamsul Yusof itu ketika lagu galau tersebut didendangkan.
Malah momen yang turut dirakam ramai penonton terus tular sehingga ke Indonesia lantas mengundang komen dan kata-kata semangat kepada Puteri Sarah.
Rata-rata meluahkan rasa sebak dengan situasi rumah tangga dilalui wanita kuat itu yang terus kuat biarpun perkahwinannya sedang bergolak.
Sebelum itu, Puteri Sarah menerusi Instagramnya secara berseloroh turut mengajak Cakra dan Ade berkolaborasi bagi merealisasikan sebuah karya.
Ajakan tersebut nyata diterima pemain gitar kumpulan Govinda yang juga penulis lagu Datuk Seri Siti Nurhaliza, Terbaik Bagimu itu dengan hati terbuka.
“Yuk, jom,” katanya yang berharap kolaborasi diluahkan pelakon itu dapat direalisasikan dengan segera.
Puteri Sarah pula yang tampak teruja dengan maklum balas Ade ingin bertemu komposer tersebut sekembali dari mengerjakan ibadah umrah pada awal Februari nanti. – KOSMO! ONLINE


Lima warga asing ditahan selepas bergaduh ketika mabuk
Oleh SAFINA RAMLI

23 Januari 2023, 3:05 pm
GEORGE TOWN – Perbuatan lima lelaki warga asing yang bergaduh dalam dua kejadian berasingan di Sungai Nibong, Bayan Baru di sini dan Taman Chai Leng Park, Perai mengundang padah apabila mereka ditahan pada 21 dan 22 Januari lalu.
Ketua Polis Pulau Pinang, Datuk Mohd. Shuhaily Mohd. Zain berkata, kejadian pertama berlaku pada 21 Januari lalu kira-kira pukul 9.50 malam melibatkan dua lelaki warga asing di sebuah rumah flat di Sungai Pinang.
“Polis telah menerima aduan terdapat pergaduhan di rumah flat berkenaan, mangsa seorang lelaki berusia 24 tahun dan bekerja sebagai tukang cuci di sebuah medan selera di Bayan Baru di sini.
“Mangsa mengalami kecederaan ringan pada bahagian kening akibat dipukul oleh rakan serumahnya dengan menggunakan botol,” katanya dalam sidang akhbar di Ibu Pejabat Polis Kontinjen (IPK) Pulau Pinang, di sini hari ini.
Menurut Mohd. Shuhaily, susulan daripada kejadian itu, pada 22 Januari, kira-kira 12.50 pagi, seorang suspek lelaki warga asing berusia 32 tahun telah ditahan.
“Punca kejadian dipercayai akibat mangsa dan suspek sedang minum bersama sehingga mabuk dan berlaku perselisihan faham antara mereka,” katanya.

Dalam perkembangan lain, Mohd. Shuhaily berkata, empat lelaki warga asing berusia lingkungan 23 hingga 27 tahun ditahan selepas bergaduh di sebuah rumah di Taman Chai Leng Park pada jam 3.25 pagi, 22 Januari lalu.
“Dua daripada mereka mengalami kecederaan di bahagian muka dan tangan akibat terkena objek tajam ketika pergaduhan tersebut, manakala dua lagi tidak mengalami kecederaan.
“Siasatan mendapati, sebelum kejadian kesemua suspek sedang minum arak bersama sehingga mabuk dan berlaku perselisihan faham antara mereka,” katanya suspek yang cedera dibawa ke hospital untuk rawatan lanjut dan dilaporkan stabil.
Beliau memberitahu, polis turut merampas sebilah pisau lipat sepanjang 15 sentimeter (cm) yang disyaki digunakan ketika kejadian dan kesemua warga asing tersebut direman selama empat hari sehingga 25 Januari ini mengikut Seksyen 324 Kanun Keseksaan. – KOSMO! ONLINE